Adurrek baimena jaso du

Aste bete kartzelatik kanpo emanen du kontrol neurriekin.

Altsasuko auziagatik 1318 egun preso egon ondoren Adurrek asteartean bere aurreneko baimena jaso zuen eta aste batez kartzelatik kanpo egonen da. Adur Soto del Real, Aranjuez, Iruñea eta Zaballa espetxeetan izan dute preso. Eta 2016ko azaroaren 14tik 2018ko garagarrilaren 7ra arte FIES edo jarraipen bereziki presoen fitxategian sartuta izan zuten. Altsasuarrendako berezia da San Joan bezperan eta eguna. Alarma-egoerak ospakizunak itxuraldatu ditu, baina Adurrek baimena jasota herrian zegoela jakiteak ospakizun “arraroa” goxatu zien altsasuarrei.

Adurren egun kopuru bera (1321) preso daramate Jokinek eta Oihanek eta haiendako baimena noiz iritsiko zain dauden senide eta lagunak. Biei espetxe zuzendaritzak espetxetik ateratzeko baimena otsaila erdialdean eman zien. Adurri beranduxeago. Hiru eguneko baimenekin martxoan ateratzekoak ziren: Oihan 12an, Adur 13an eta Jokin hurrengo astean. Baina 11n kartzelan jakinarazi zieten COVID-19agatik ezarritako alarma egoeragatik ez zirela aterako. Araudia zehaztu zutenean baimenarekin ateraz gero, kartzelara bueltatzean prebentzio neurriengatik 15 egun bakartuta egon behar zuten. Aukera baztertu zuten. Adurrek bi baimen bateratuta atera da. Bestalde, Zaballako kartzelako zuzendaritzak, bestalde, hirurendako 3. gradua eskatu du. Hau da, astegunetan gaua kartzelan pasatzeko modua izan dezatela.

Bestalde, Aratzek, Iñakik, Jonanek eta Julenek 787 egun egin dituzte preso gaur. Aurreneko biak 3. graduan daude. Pandemia dela eta kontrol telematikoa dute eta zenbait orduz etxean egon behar dute. Bestetik, Jonanek eta Julenek baimenarekin kalera ateratzeko eskaerak eginak dituzte. Jonanek dagoeneko jaso du epailearen baimena, orain eskaera egin beharko dio kartzelari. Amaia Amilibiak azaldu duenez, “bi baimen batu nahi dituzte kalera ateratzeko”. Amilibiak jakinarazi duenez, 2. graduan preso dagoen batek urtean 36 baimen egun izan ditzake. Azkenik, Ainarari ilbeltza akaberan kendu zioten epaitegira sinatzera joateko beharra eta atzerrira bidaiatu dezake.

Gurasoak

Altsasu Gurasoak taldeko kide Koldo Arnanzek esan digunez, “zain gaude. Ez dugu datarik buruan, ilusiorik ez zapuzteko”. Adurren moduan bi baimen bateraturekin aterako diren edo hiru eguneko birekin ere ez dakite. Arnanzek gogorarazi duenez, “aho batez onartutako txosten baikor batekin” espetxeak Adur, Jokin eta Oihanendako 3. gradua eskatu du. “Zer ebatziko zain gaude, 40 bat egun behar zirela esan ziguten, betetzear dira. Baina ez dakigu 3. gradua emanen dieten edo bigarrenean segitu ateratzeko baimenekin”.

Azkenik, pandemiagatik ezarritako neurriak ere arintzen ari dira eta erkidego arteko mugikortasuna baimendu denez, presoek senide eta lagunen bisitak jasoko dituzte. Hala ere, kartzelak neurri batzuk ezarri ditu. Bisitak ordu erdikoak dira, lehen 40 minutu ziren, eta soilik bi pertsona joan daitezke, lehen lau. Araudia egokitzen ari dira ere. Lehen baimenarekin ateratako presoa bueltan 14 egunez ziega batean bakartuta izaten zuten, orain modulu batean da. Aurreaz aurreko bisitarik gabe segitzen dute presoek.

Alarma egoerak iraun bitartean senide eta lagunekin harremana mantentzeko asteko 14 telefono deiak izan dira. “Presoek bideo deiak zituztela saldu zuten telebistan. Baina kartzela guztirako bizpahiru mugikor besterik ez zeuden eta gu bi bideo dei besterik ez ditugu izan” kexatu da Arnanz. “Bideo deia egin ondoren hurrengo deirako eskaera egin behar zuten, baina…” Bideo deien baldintzekin ere kexu da Amilibia: “telefonoa gelaren punta batean zegoen eta presoak interfono bidez hitz egin behar zuten. Oihartzuna sortzen da eta hitz egiteko ez da batere modu ona. Herria edo etxea erakusteko, akaso. Teorian 15 egunean behin bide dei baterako eskubidea zuten. Orain bideo deien eta bisiten artean aukeratzeko eman diete eta bisiten alde egin dute”. Semeak ikusi gabe eman dituzte asteak luze egin zaizkie gurasoei.

Auzibidea

Espainiako Konstituzio Epaitegian helegiteak aurkeztuak dituzte auzipetuen abokatuek. Arnanzek esan duenez, horrekin ere “zain gaude, luzatu daiteke, eta egungo egoera honekin, gehiago”.


Hainbat egitasmotarako diru laguntzak aurkeztu ditu Urola Kostako Udal Elkarteak

Urola Kostako Udal Elkarteak diru laguntza deialdia egin du ekintzailetasuna, enplegua, inbertsioak eta lehiakortasuna hobetzeko egitasmoak sustatzeko. Guztira 255.000 euro emango dira urte honetan aurrera ematen diren jardueretan.

Diru laguntza horiek lau arlotan banatuko dira:

Jarduera ekonomikoak sortzeko edo proiektu berriak sustatzeko diru laguntzak (70.000 euro gorde dira lerro honetarako): enpresak berriak sortzeko edo lehengo enpresa batean jarduera berriak sortzeko diru laguntzak dira. Diru laguntzaren oinarria 1.000 eurokoa izango da. Kopuru hori handitu egingo da, sustatzailearen eta jardueraren proiektuaren ezaugarrien arabera.

Enpleguaren sustapena (75.000 euro gorde dira lerro honetarako): langabeak kontratatzeko dirulaguntzak dira, hain zuzen ere Prestakuntza Bonoa eskuratu duten langabeak kontratatzeko. Kontratuak 6 hilabetekoa izan behar du, gutxienez (lanaldi erdikoa edo lanaldi osokoa). Dirulaguntza izango da 2.200 eta 4.700 euro artekoa, kontratatzen den pertsonaren ezaugarrien arabera. Gizonezkoekin alderatuta, kontratatutakoa emakumezkoa denean, 1.000 edo 500 euroko gehigarria izango da laguntzak; beti ere, lanaldiaren arabera. Kontratua mugagabea baldin bada, kopuru horri 3.000 euro gehituko zaizkio.

Inbertsioetarako diru laguntzak (70.000 euro gorde dira lerro honetarako): itzuli beharrik gabeko dirulaguntzak emango dira enpresaren jarduerarekin zerikusia duten inbertsioetarako. Inbertsioak 2019an egina eta gutxienez 3.000 eurokoa izan behar du. Diru laguntzaren kopurua izango da, gehienez ere, inbertsioaren %30, betiere, gehienez, 2.000 euro.

Lehiakortasuna hobetzeko egitasmoak garatzeko diru laguntzak (40.000 euro gorde dira lerro honetarako): itzuli beharrik gabeko diru laguntzak emango dira eskualdeko hezkuntza zentroek eta enpresek lehiakortasuna hobetzeko lankidetzan garatutako proiektuetarako. Diru laguntzaren zenbatekoa izango da, gehienez ere, onartutako proiektuaren %40 eta, gehienez ere, 3.000 eurokoa. Bazkide/partaide guztiak eskualdekoak baldin badira, diru laguntzaren zenbatekoa izango da, gehienez ere, onartutako proiektuaren %80 eta, gehienez ere, 7.000 eurokoa.

Iazko datuak

2018ean 163 eskabide aurkeztu ziren eta horietatik 123 eskabidek jaso zituzten diru laguntza. Orotara, 276.616,80 euro eman dira honela banatuta: enpresa berriak sortzeko 46 diru laguntza eman dira (59.160 euro), langabeak kontratatzeko 42 diru laguntza (133.550 euro), inbertsioetarako 30 diru laguntza (53.906,80 euro) eta lankidetza egitasmoak garatzeko bost diru laguntza (30.000 euro).

Aurtengo diru laguntzetako eskabidea egiteko eredua eskura daude hemen.


Baskoniak lehen garaipena lortu nahi du Europan Maccabiren aurrean

Gasteiztarrak zalantza askorekin dabiltza, eta ACBn eta Europan izandako hiru porroteko bolada txarra atzean usteko asmoa dute. (Gaur, 20:05).

Baskoniak Euroligako lehen garaipena eskuratu nahiko du gaur, Tel Aviveko Maccabi eraberrituaren aurka. Gasteiztarrek etxetik kanpo jokatu beharko dute jardunaldi honetan, lehendabizikoan egin bezala, zeinetan Grezian jokatzea egokitu zitzaien Prigioniren mutilei, Olinpiakosen kontra.

Oraingoan Israelera doaz, Maccabiren etxera. Israeldarrek erabat aldatu dute taldea bere historiako denboraldirik kaskarrenetako bat igaro ostean, ez baitziren euren herrialdeko txapelketako finalera heldu eta ez ziren sailkatu Euroligako play-offak jokatzeko.

Egoerari buelta emateko Maccabiko zuzendaritzak Neven Spahija Baskoniako entrenatzaile ohiaren esku jarri dute taldea gidatzeko ardura. Haren aginduetara fitxaketa ugari egin ditu taldeak: Deshaun Thomas, Michael Roll (Baskoniako jokalari ohia), Norris Cole (NBAn aritutakoa), Artsiom Parakhouski eta Pierre Jackson (Denboraldiko lehen MVPa izan zen).

Spahijaren jokalariek garaipen samurra eskuratu zuten lehen jardunaldian (71-88) Alemaniako Brose Bambergen etxean.

Gasteiztarrak zalantza askorekin dabiltza, eta ACBn eta Europan izandako hiru porroteko bolada txarra atzean usteko asmoa dute. Gainera, taldeak dituen arazo fisikoek egoera okerrago bihurtzen dute.

Osteguneko lehiarako Rodrigue Beaubois zalantza da, belaunean dituen arazoak ezin gaindituta baitabil, nahiz eta taldearekin batera bidaiatu duen.

Halaber, Jayson Granger joko-antolatzailea ere ez dago bere % 100ean, Olinpikoasen aurka jasan zuen giharretako lesio bat dela medio. Alabaina, Montakit Fuenlabradaren aurka jokatu egin zuen.

Aipatutakoez gain, Patricio Garino eta Jordan McRae baja izaten jarraitzen dute, eta bere sendatze-prozesuekin darraite.


Valderejoko Lanbideen eta Usadio Zaharren Eguna ospatu dute

Hainbat urtetan galduta egon ostean, Valderejoko parke naturalaren 25. urteurrena ospatzeko, Lanbideen eta Usadio Zaharren Eguna berreskuratu dute.

Valderejoko antzinako lanbideen eta egungo artisauen lanen erakustokia bilakatu da Lalastra. Dozenaka herritar hurbildu dira gaur goizean herri txikira, eta bertan aurkitu dituzte irulea, arotza, gaztagilea, okina, eta pasta edo marmelada egilea. Denek beren ogibideen inguruko azalpenak emateko prest. Eguna borobiltzeko, eguerdi partean, Berantevillatik etorritako lagun talde batek Valderejon 1953. urtean eraiki zuten azken giza-gaztelua berreskuratu du. Bi aldiz eraiki dute gaztelua eta birritan goratu dute Gaubeako bizilagunak eta kanpotarrak. Parke Naturalaren 25. urteurrena ospatzeko berreskuratu dute Arabako Foru Aldundiak eta Gaubeako Udalak urte batzuetan galduta egon den Valderejoko Usadioen eta Lanbide Zaharren Eguna. Bertan izan dira, besteak beste, Diputazioko Ingurumen diputatua Josean Galera eta Gaubeako alkatea Juan Carlos Ramirez Escudero.

Argazkiak: PHOT.OK


"Gu espetxera joateak motxiladun ume gehiago egotea suposatuko luke"

Ekain Zubizarreta 11-13 auzian epaituko duten herrira ekimeneko andoaindarra da. Uztailaren 9an batzar ireki bat egingo dute Urigainen, 18:30etan hasita. Asmoa auziperatuei begira babes taldea sortzea da.

Epaiketa izango zela jakiteak nola eragin dizu, maila pertsonalean?

Prozesua luzea da, duela sei urte atxilotu gintuzten eta, beti egon gara epaiketaren zain. Bagenekien eguna iritsiko zela, baina ez genekien noiz. Beti eduki dugu mamu hori gainean. Eguna heldu da eta fase honi bukaera emateko data ezarri dute. Beste alde batetik, amorrua eta kezka da prozesu guzti honek sortzen didana. Gure bizitza pertsonala garatzeko oztopo handia suposatzen du epaiketak.

Egoera horri nola eusten diozue zuk eta zure familiak?

Kezka handiz bizi dugu egoera, baina beste alde batetik, indartsu gaude; hein handi batean, inguruko jendeak erakusten digun elkartasunagatik, maitasunagatik eta babesagatik, maila pertsonalean eta epaituak izango garen kolektibo gisa. Eskertzekoa da babes hori horrelako egoera bati aurre egiteko garaian.

Epaiketara joango gara, egindako lanaz harro. Ez gara ezkutatuko. Egindako lana egin dugu, lan publikoa izan da, presoen eskubideen aldeko lana, eta gu ez gara ezkutatuko. Frogatzen saiatuko gara, lan horrek ez duela zerikusirik izan egiten dizkiguten akusazioekin.

Makroepaiketa abian da, hautsak harrotu nahi dituzte?

2013ko hartan garbi ikusi genuen mendekua izan zela. Gainera, presoen gaineko mugimenduak indar handia hartu zuen. Beraz, Estatuaren erantzuna errepresioa eta atxiloketak izan ziren. Orain datorren epaiketa, inertzia horren jarraipena da.

Hemen ziklo berri bat eraiki nahi zen eta presoen gaia erakustarazi eskubideen ikuspegitik. Oraindik ere, estatuaren aldetik, iraganean eduki zuten jarrera ikusten dugu.

Ekitaldi edo mobilizazioren bat egiteko asmorik ba al duzue?

Printzipioz, epaituok lan talde ezberdinetan antolatu gara epaiketari aurre egiteko. Horrekin batera, mobilizazio orokor bat eratu dugu irailaren 14an Bilbon, manifestazio nazional batekin. Bestalde, epaitu bakoitzaren herrian plataforma bana sortzen ari dira. Andoainen uztailaren 9an 18:30etan batzar ireki bat egingo da Urigainen, auzipetuei begira babes talde bat sortzeko.

Euskal Herria osoan barrena elkartasun handia nabaritzen da.

Bai. Sinadura bilketa bat martxan jarri da, eta 5.000 sinaduratik gora lortu ditugu. Oro har, babes talde asko ari dira sortzen pertsonen eta eragileen aldetik. Gainera, jendea prest dago gu defendatzeko, baita inplikatutako eragileak babesteko ere.

Sekulako heldulekua da jendearen babesa. Hurbiltzea eta elkartasuna erakustea oso garrantzitsua da guretzat. Norbanakoak ahal duen neurrian bustitzea eskatzen dugu, eta bakoitzak bere hondar alea jartzea.

Familiak eta gertuko lagunek nolako jarrera dute?

Kezkatuta daude. Akusazioak urte askotakoak dira, nire kasuan 13 urte eta erdiko espetxe zigorra da, lagun batzuek berriz, 20 urtetik gorako espetxe zigor eskaerak dituzte. Kezkatuta gaude.

Kontuan hartu beharrekoa da gaudenen artean hainbat gurasoak garela, gure ardurapean 40 umetik gora daude. Beraz, gu espetxera joateak motxiladun ume gehiago egotea suposatuko luke. Bestela esanda, gu bisitan joateko milaka kilometro egin behar izatea.

Kezka bizia

Epaiketaren hasiera irailaren 16rako ezarrita dago eta, gutxienez, azaroaren 28ra arte luzatuko da: "Joan etorri asko egingo ditugu Madrilera. Gainera, familia hemen utzi beharko dugu, baita gure lana ere. Horrez gain, epaiketak 350.000 eurotik gorako gastua suposatuko du bidaiak, hotela, abokatuak eta beste zenbait gastu direla medio". Epaiketari aurre egiteko eta laguntza emateko kontu korrontea ireki dugu:

Laboral Kutxa: ES82 3035 0057 9205 7005 9033. Info: 11-13makroepaiketa.eus.


Goizuetako hirugarren pilota txapelketako lehen finalerdiak abenduaren 28an jokatuko dituzte

Ostiralean 17:30ean hasita erabakiko dira urtarrilaren 12ko lehen finalistak

Umore Onak antolatutako Goizuetako pilota txapelketaren hirugarren edizioa azken txanpan sartua da eta abenduaren 28an, ostiralean, jokatuko dituzte lehen finalerdiak lau kategoriatan. Irabazleek urtarrilaren 12an jokatuko dituzte finalak.

Finalerdiak ostiralean 17:30ean hasita

Benjaminak

Iturain eta Bergara (Eple) – Arsuaga eta Larramendi (Ilunpe)

Alebinak

Pascual eta Azpeitia (Hernani) – Etxeberria eta Apezetxea (Umore Ona)

Infantilak

Deskarga eta Alegria (Hernani) – Legarreta eta Elizegi (Umore Ona)

22 urtez azpikoak

Etxezarreta eta Arrate (Andoain) – Aizkorbe eta Apezetxea (Umore Ona)


Hilerriko hormaren lanak amaituta zabalik da atzera ere oinezkoendako pasabidea

Hamar bat hilabetez egon da itxita. Ondoan den hilerriko horma jausten ari zelako itxi zuen Udalak. Lanak amaituta erabilgarri dago, berriz ere.

Hamar bat hilabetez itxita egon ostean, zabalik da atzera ere Elgetako hilerri ondoko oinezkoendako bidea. Kanposantuko horma bat jausten zegoelako itxi zuen Udalak azaro aldera, eta lanak amaitu ostean ireki dute berriz.

Hilerri barruan ere eragina izan dute lanok, batez ere kanposantuko eremu batean. Espazio hori erabilgarri dago, berriz ere.


Hondarribiko kanpandorrean

Hondarribiko kanpandorrean karramarroak dantzan ikasi genien gure aitzinekoei. Hori erranez zirikatzen omen zituzten irundarrek hondarribiarrak, segur aski Joxe Mari Lopetegi bertsolariaren harako Gezurtientzat bertso sortako Oik uste zuten zala Madriden sartzia kanpantorrera joanta ezkillak jotzia hura gogoan harturik. Bertzelako gerra baten oihartzuna.

Izan ere, bidasotarrak gara gu, hori ezin dugu ukatu. Aspalditik (betitik! ), gure xalantak ugaldearen ohatzean pausatu, eta bortxarik gabe lerratu gara goxo-goxo Txingudiko badiaraino. Gehixeago kostata, kontrako bidea ere egiten dute hango izokinek eta aingirek Endarlatsako zubitik goiti. Ur berberetan ikasi dugu igerian hango eta hemengo arrainok.

Irailaren 8an ere hantxe izan ginen. Goizean ez ginen ailegatu behar zen tenorean, eta Hondarribiko lagunek kontatu ziguten nola izan zen emakumeak baztertzen ez dituen konpainiaren lehenbiziko pasaldia Kale Nagusian barna: «Higuingarria izan da». Hitz horiexek erabili zituzten haiek ere han ibili baitziren, haien alaba harro eta tente desfilatzen ari zen konpainiaren atzetik, animo eta babesa emateko asmoz.

Arratsaldean leku bat bilatu genuen tropek bigarren aldiz egin gogo zuten ibilbidean, handik guk ere geure ezagunei berotasuna adierazteko. Izenik gabe jaio eta gaur egun Jaizkibel deitzen den taldean parte hartzen du orain dela 22 urtetik Amute-Kostako gure koadrillakideak; konpainia horretan berean, baita ere, Irun eta Hondarribiko gure lehengusu-lehengusinek eta haien seme-alabek. Aspaldi laketu zuten gure deiturek bi herri horietan.

Jaizkibelen gibeletik abiatu ginen Kale Nagusiaren beheitiko arkutik. Eskuak joz haien poztasuna txalotu nahi genuen. Metro gutti egin ordukoz, bazterretik norbaitek tu egin zidan, nora eta, hain zuzen ere, eskuetara. Aditua nuen Hondarribian batzuek libre dutela irain egitea edo kolpeak jotzea; tuarena ez nuen espero. Ez dakit balkoi edo leiho batetik etorri zen gorrotozko isuri hura edo espaloitik beretik. Zer egin jakin gabe gelditu nintzen istant batez, eta orduan hobeki konprenitu nuen lagunek arestian erabili zuten hitza: higuingarria. Ordea, segituan ohartu nintzen nire eskuek arinago jotzen zutela elkar, makina olioztatu balidate bezala.

Pajina hitza erabiltzen dugu Bortzirietan auzolana adierazteko. Euskarazko hiztegi partikularra ere neurri batean partekatzen baitugu, hitz horixe bera erabiltzen dute hondarribiarrek, zerttobait aldaturik, adiera berarekin: fajina. Alkaiagan, konparazio batera, auzolan klase hori egiten dugu bideak txukundu behar diren garaian (orduan ere tu egiten dugu eskuetan, lan erremintaren giderrean aisago irrista daitezen).

Horixe pentsatu nuen, Jaizkibeli segika joaki ginelarik, eskuak tuz bustirik sentitzean: pajina-fajina egiten ari gara (orain esku hutsean, txaloka), bide bazterretatik traba eta zikina kentzeko, karrika zabal eta libre izan dezaten gizon eta emakume guzi-guziek.

Aurten hala ibili gara eta, iduri duenez, heldu den urtean ere berdin segitu beharko dugu, auzolanean (udalak edo erakundeek egiten ez badute, bizilagunek egin behar). Hori egitea beharrezkoa ez den egunean (agudo, espero dut), karramarroak ere dantzan hasiko dira Hondarribiko kanpandorrean.


Euskal selekzioek nazioartean ofizialki parte hartzea aldarrikatu dute 750 kirolarik

'Gu ere bai' ekimena eta manifestua aurkeztu dituzte San Mames estadioan, 750 kirolarik sinatua, "euskal kirolarien gehiengoa eskatzen ari dena betetzeko: euskal selekzioen nazioartekotzea". Udaberrian antolatuko dituen ekitaldiak sustengatu dituzte kirolariek, "euskal selekzioen eta kirolaren aldekoak izango direlako".

Sinatzaileen artean daude Cesar Blanco arraunlaria eta Josu Salegi pilotaria.

Gu ere bai ekimena eta manifestua aurkeztu dituzte euskal kirolariek gaur eguerdian Bilbon, San Mames estadioan, euskal selekzioek nazioartean parte hartzea aldarrikatzen duena. 750 kirolarik baino gehiago eman diote babesa, eta udaberrian, ekimen horren barruan antolatuko diren ekitaldiak sustengatuko dituzte, "euskal selekzioen eta kirolaren aldekoak izango direlako".

Yaser Hamed (Leioa, Bizkaia, 1997) futbolariak irakurri du beste kirolarien izenean, eta hasiera honela eman dio: "Hemen ez gaude ezer berririk aldarrikatzeko, baizik eta euskal herritarrok denbora luzez eskatzen gaudena betetzeko: Euskal Selekzioen nazioartekotzea. Izan ere, hau ez da gutxi batzuen nahia bakarrik, euskal kirolarien gehiengoa eskatzen ari den errealitatea baizik".

Ekimena eta agiria babestu duten kirolariek "ziurtasun osoa" daukate aurrera eraman behar dela aldarria. "Gizarte demokratiko batean gaude, eta horrek esan nahi du 600 kirolarik Euskal Selekzioa nazioarteko lehiaketetan defendatzearekin amets egiten badugu, horretarako ez litzatekeela arazorik egon beharko". Hamedek Palestinako selekzioan jokatzen du, aita hangoa duelako, baina esan du "are zoriontsuagoa" izango litzatekeela jaio zen herrialdearekin gauza bera egiteko modua balu. Bere burua eskaini du Palestina eta Euskal Selekzioaren arteko partida bat prestatzen "edozer gauzatan laguntzeko, inflexio puntu bat sortu eta jorratzen ari garen etorkizuna gertuago izateko".

Sinatzaileak

Ekimenaren bideoa

Bestela, jarraitu artikulua irakurtzen Berria egunkariaren atari digitalean.


Denetariko zaporeak probatzeko aukera asteburuan Bergaran

Dagoeneko tradizio bilakatu den muskuilu dastatzearekin hasiko da egubakoitzean, 19:00etan, Artisau eta Zaporeen azoka San Martin plazan. Egubakoitzean hasi eta domeka bitartean denetariko zaporeak dastatzeko aukera izango da asteburuan herriko plazan 11:00etatik 14:30era eta 19:00etatik 22:00etara. Aurten egun bat gutxiago izango du azokak eta eguenean hasi beharrean egubakoitzean hasiko da.

Egun bat gutxiago izango duen arren, pasa den urtean baino lau postu gehiago egongo dira aurten San Martin plazan, 22 guztira.

Janari eta edanari dagokionean jatorri ezberdinetako gutiziak probatzeko aukera izango da. Euskal Herritik bakarrik ez, Espainiatik ere etorriko dira saltzaileak. Besteak beste, Extremadura eta Leongo odol-hestebeteak, Galiziako likoreak eta jakiak eta Argentinako produktuak erosteko aukera izango da. Gozozaleendako ere eskaintza zabala egongo dela iragarri dute antolatzaileek; Euskal Herriko postre eta tarta ugari egongo dira.

Artisautza postuei dagokienean etxeko tresnak, narruzko artisautza eta denetariko osagarriak egongo dira ikusgai.

Olagarro saltzailea

Nola ez, Galiziatik etorritako olagarro saltzaileak ere ez du hutsik egingo aurtengo hitzordura. Arrakasta handien izaten duen postuetako bat da. Gauetan 00:00ak arte egongo da zabalik.


Euskararen Lege berria idazteko "oinarriak" entregatu dizkio Kontseiluak Legebiltzarreko presidenteari

Vascuencearen Legearen 30. urteurrenean Kontseiluko idazkari nagusiak esan du "ospatzeko deus ez dagoela, gehiago dagoela lege horrek utzitako ondorio latzen inguruan ohartarazteko”.

Vascuencearen Legearen 30. urteurrena aitzakia hartuta, ekitaldia egin du Kontseiluak Iruñeko Kondestable Jauregian. Paul Bilbaok, idazkari nagusiak, Parlamentuko presidenteari, Ainhoa Aznarezi, lege berria idazteko luma oparitu dio. Ekitaldian, urte hauetan guztietan Legeak ezarritako egoeraren ondorioz izan dituzten bizipenen berri ere eman dute hainbat herritarrek. Alderdietako, eragile sozialetako eta euskalgintzako ordezkariak izan dira ekitaldian.

Ekitaldia egitearen arrazoiak azaldu ditu Bilbaok: “Iaz, gaurko egunarekin, Kontseilua osatzen duten eragileek, eta nik neuk, agerraldia egin genuen Nafarroako Parlamentuan. Gure etorkizunaz, gure eskubideen aitortzaz, bizikidetzaz, kohesioaz eta abarrez eztabaidatzen eta erabakitzen den eraikinera joan ginen eta eskaera bat egin genuen: Euskararen Legeak ez dezala hogeita hamargarren urteurrena bete”.

“Tamalez, urtea joan da, eta gaur lege horrek hogeita hamar urte bete ditu, eta arrazoi horregatik antolatu du Kontseiluak ekitaldia. Ez, noski, lege horren urteurrena ospatzeko, ongi dakizuen bezala ospatzeko arrazoirik ez baitago, aitzitik, lege horren azpian hogeita hamar urtez egon izana asko, gehiegi, izan dela ohartarazteko”, gehitu du Kontseiluko idazkari nagusiak.

Orain dela hogeita hamar urte herritarrei eskubideak bizi diren tokiaren arabera aitortuko zizkien legea luma zorrotzek idatzi eta onetsi zutela esan du Bilbaok. “Tinta beltzadun lumak erabili zituzten, bai, eta luma horiek idatzitako legeak arrasto ezkorra utzi du azken hamarkadotan”.

Seme-alabak euskaraz eskolaratu nahi izateagatik izandako trabak, euskara ikasteko trabak, euskaraz lan egiteko trabak, haurreskoletan euskaraz ikasteko trabak izan dituzte hizpide ekitaldian parte hartu duten hainbat herritarrek, tinta beltzadun lumekin idatzitakoaren ondorioak pairatu izan dituzten herritarrek, alegia.

Bilbaok gogora ekarri du hizkuntzari lotzen gatzaizkionean, ez garela ari herritarren kapritxoez edota elementu folklorikoez. Herritarren oinarrizko eskubideez ari gara, eta hori horrela izanik, herritarrak eskubidez gabetzeko ahalmena izatea latza dela salatu du.

“Aurreko hilabeteotan hizkuntza gutxituen berreskurapenaren alde lan egiten dugun hamarnaka eragileok gure eskubideak bermatu daitezen hartu beharreko neurriak adostu ditugu Donostiako Protokoloan eta Nafarroakoa bezalakorik ez dut ikusi Europa osoan. XXI. mendean bizikidetzaz, kohesioaz, justiziaz hitz egiten dugun honetan, bestelako Nafarroa bat buruan dugunean, ez al da unea bidegabekeria honi amaiera emateko? Nafarroa berria eraikiko badugu buelta eman diezaiegun orain arteko bidegabekeriei”, gehitu du idazkari nagusiak.

Nafarroan luma ederrak egon direla historian zehar aipatu du Bilbaok. Horrekin batera, herritarren lumekin ikastoletan, eskoletan, euskaltegietan… milaka koaderno osatu direla gogorarazi du. 2000 urtean 50.000 herritarrek koloretako lumez sinatu zuten euskararen lege berri baterako eskaera ere izan du gogoan.

Ausardiaz, kemenez eta arduraz jokatzea eskatu du Paul Bilbaok, “horretarako babesa baduzue: eskutik goaz”. Bere hitzartzean erabilitako lumaren metaforari jarraituz, Kontseiluaren izenean

luma bat oparitu dio Parlamentuko lehendakariari, Ainhoa Aznarez andereari. “Etorkizun hobea, etorkizun justuagoa izan dadin beharrezkoak diren tresnak idazteko luma. Idazteko, bai, izan ere, paper zurian idazten ez badugu, arriskua baitago paperak hegan egiteko”.

Parlamentuko Presidente, Ainhoa Aznarezek, egindako eskaera jaso eta erantzukizunez Parlamentura eramango duela zin egin du. Behar den erantzuna eman dakion.

Etorkizuna idazten hasteko gonbita luzatu du Kontseiluko eledunak amaitzeko: “Has gaitezen etorkizuna idazten. Has gaitezen luma hauek berdintasunerako, kohesiorako, bizikidetzarako proposamena idazteko erabiltzen. Murrizketarik gabeko gizarte justu berri bat eraikitzeko balia itzazue, euskararen lege berri bat idazteko balia itzazue. Tresnak eskura daude, eskuan dituzue. Eskura gaituzue, eskura dezagun”.

Ekitaldian, besteak beste, aipatutako Parlamentuko presidente Ainhoa Aznarezez gain, Nafarroako Gobernuaren izenean Mikel Arregi egon da. Gobernua osatzen duten lau alderdietako ordezkariak ere egon dira: Geroa Baiko Koldo Martinez, Euskal Herria Bilduko Bakartxo Ruiz, Podemos- Ahal Duguko Tere Saez eta Izquierda-Ezkerrako Marisa Simon, kasu. Besteak beste, Euskaltzaindia, sindikatuetako ordezkariak, eta Iruñeko eta Nafarroako hainbat udaletako ordezkariak ere izan dira bertan.


Bizkaian, asteartean izendatuko dute ahaldun nagusia; Araban, uztailaren 7an

Juan Antonio Zarate (PP) Arabako Batzar Nagusietako presidenteak gaur jakinarazi du herrialdeko ahaldun nagusia hautatzeko saioa uztailaren 7an egingo dutela.

PP izan zen maiatzaren 22ko foru hauteskundeetan lehen indarra Araban, 16 batzarkiderekin. EAJk 13 lortu zituen, Bilduk 11, PSE-EEk 8 eta EBk 2. Bilduk iragarria du Xabier Agirre jeltzalearen alde bozkatuko duela, eta PSEk Javier de Andres PPko hautagaiaren alde. EBren bi botoak erabakigarriak dira, beraz.

Bizkaian, berriz, datorren asteartean izendatuko dute ahaldun nagusia. EAJk 22 batzarkide ditu, Bilduk 12, PSEk 9 eta PPk 8. EAJk Jose Luis Bilbao azken bi legealdietako diputatu nagusia aurkeztuko du kargurako. Bilduk ere izango du hautagaia: Zuriñe Gaintza.


Neskato baten gorpua hilobitik atera eta bortxatzeagatik, atxilotuta

Atxilotua 28 urteko gizon bat da eta Marokoko egunkari batek argitaratu duenez, ustezko nekrofiloak onartu egin ditu gertakariak.

Marokoko poliziak 28 urteko gizonezko bat atxilotu du, 7 urteko neskato baten gorpua hilobitik atera eta bortxatzeagatik, Sale hiri kanpoaldean, Rabat ondoan.

"Al Sabah" Marokoko egunkariak argitaratu duenez, akusatua langabezian dago eta bizilagun baten alaba hil egin zela jakin zuenean, hiletara eta hilerrira eurekin joatea erabaki zuen. Hilerriko zaindariak alde egin zuen arte itxaron zuen, eta ondoren, gorpua hilobitik atera eta bortxatu egin zuen.

Hurrengo egunean, zaindariak neskatoaren gorpua biluzik eta bortxaketa zantzuekin topatu zuen.

Egunkariaren arabera ustezko nekrofiloak gertakariak onartu ditu eta erreprimidu sexuala dela argudiatu du. Lehengo urtean, hiri horretan bertan, lau gizonezkok 24 urteko gazte baten gorpua bortxatu zuten eta gertakariak zalaparta handia eragin zuen herrialdean.


Lezoko elkarteek eta herriak “ez” esan diote indarkeria matxistari

Lezoarrak, elkarretaratuta.

Lehenengoz Lezoko elkarteek era eragileek deituta, elkarretaratzea egin zuten atzo arratsean Gurutze Santuaren plazan, aste honetan Gasteizen eta Angelun indarkeria matxistagatik hil dituzten emakumeen oroimena mantendu, eta hilketa horiek salatzeko. Indarkeria matxistari “ez” esan zioten.

Jendetsua izan zen mobilizazioa, isila. Eraso matxistarik ez! Ez Lezon ez inon! leloa zuen pankartaren atzean bildu ziren elkarretaratzean parte hartu zutenak. Oarsoaldeko beste hiru udalek ere bat egin zuten protestarekin.


Iberia desagertuko dela ohartarazi dute, British Airwaysen mesedetan

Seplaren ustez, Iberiak neurriz kanpoko itxieraren fusiotik irten behar du, “gaizki negoziatu zirelako”, “benetan iskanbilatsuak” diren baldintzekin.

Justo Peral Iberian Aire Lineako Pilotoen Espainiako Sindikatuaren presidenteak esan du Iberiaren etorkizuneko desagerpenaz ohartarazi du, British Airwaysen mesedetan, fusio akordioaren “letra txikia” aztertu ostean.

Peralek azaldu duenez, pilotuei neurriz kanpoko itxieraren fusiotik irtetea proposatu die, “gaizki negoziatu zirelako”, “benetan iskanbilatsuak” diren baldintzekin. Halaber, Iberiarentzako eta langileentzako fusioa kaltegarria direlako.

IAGk hilaren 9an eman zuen Iberiaren berregituratze planaren berri, horren arabera, 4.500 pertsona kaleratuko dituzte, hau da, % 15 murriztuko dute airelinearen gaintasuna. Abioiak 25 izatera pasatuko dira, bost distantzia luzekoak eta 20 motzekoak.

Neurriz kanpoko itxierak

Haren ustez, Iberiak Iberiak neurriz kanpoko itxieraren fusiotik irten behar du, “gaizki negoziatu zirelako”, “benetan iskanbilatsuak” diren baldintzekin.

Pilotuak eta langile guztiak ahaleginak egiteko prest gaude Iberia handia eta indartsua izateko, eta “Espainian garrantzia hartzeko”, nabarmendu du.

Horren haritik, azken laudoak pilotuen soldaten proposamena gehiago murrizten zuela gogoratu du.

Arazoa ez dira soldatak, Iberia desagertzea baizik”, nabarmendu du Peralek, 26.000 langile eta 170 hegazkin izatetik, 10.000 pertsona eta 70 abioi izatera pasatuko baita, 2015ean. British Airwaysek, aldiz, 288 hegazkin eta 50.000 langile izango ditu.

Horrek “fusioko guztiak geratzea egingo du, txanpon bat bera ere jarri ez dutenean, eta geure aktiboekin finantzatu direnean”.

Konpainiak 4.500 langile kaleratuko ditu (3.030 lur zerbitzuetakoak, 932 tripulatzaile eta 537 pilotu), eta hegazkin kopurua 25tan murriztuko du.

Gainera, sindikatuen arabera, langileen soldatak % 25 eta % 35 artean murriztuko dituzte.

Seplak agiri batean salatu duenez, Iberia eta British Airways (BA) konpainien arteko bat-egitearen ondorioz urtero lortutako 400 milioi euroak "konpainia britainiarrera" bideratzen dira, enpresa hori "indartzeko", eta, bien bitartean, enpresa espainiarra "ekoizpena murrizten" ari da.

Hori horrela, BAk inbertsioak indartu dituela, kontratazioak egiten ari dela (800 pilotu gehiago nahi ditu, Seplaren esanetan) eta hegazkin berriagoak erosten ari dela gaineratu du sindikatuak.


‘Enara’-k irabazi du Kabra eta Dontzeila Lehiaketa

Luciano Gijarro eta Manu Barinaga, lehiaketako irabazleak. Argazkia: Juan Luis Romatet

Enara ontziko Manu Barinaga eta Luciano Gijarro izan dira aurtengo irabazleak, hogei parte-hartzaileren artean. Bigarren postua Espilla-rentzat izan da eta hirugarrena Aitona Periko-rentzat. Lote onena, berriz, Borda-k lortu du. Guztira, 1.582 pieza arrantzatu dira (iazkoaren bikoitza), eta pisuan 141,600 gramo eman ditu.


Galdutakoetan egon da aldea

Berasaluzek eta Albisuk hamabi opari egin dituzte, eta garesti atera zaie; bosgarren puntua lortu dute Aspekoek

Iraupena. 52 minutu.

Pilotakadak. 449.

Sakez. Berasaluze VIII.ak alerik ez; Irujok bi, eta falta bat.

Markagailua. 2-0, 2-1, 5-1, 5-2, 6-2, 6-7, 7-7, 7-10, 8-10, 8-15, 10-15, 10-17, 13-17 eta 13-22.

Bestelakoak. Leporaino bete zen Idiazabalgo Igarondo pilotalekua. Partida hasieran dirua Aspekoen alde, 100-60ri. Salvador Bergara egon zen Asegarceko aulkian, eta Jokin Etxaniz Aspekoan.

Kolpe freskoa eta indartsua eduki? Ala gutxiago jo eta sendotasun handiagoa izan? Ziur atzelari batek baino gehiagok galdera horixe egin izan diola bere buruari; eta erantzuten ere ez duela denbora askorik igaro. Besteak duena beti baita norberarena baino hobea. Jakina da: urrutiko intxaurrak hamalau, gerturatu eta lau. Bada, atzo erabat estilo ezberdineko bi bizkartzain aritu ziren lehian Idiazabalgo Igarondo pilotalekuan. Bata Albisu, gaztea eta boteretsua. Eta bestea Barriola, esperientzia handikoa eta pazientziaduna. Zein estilo den hobea, auskalo. Baina atzo zein nagusitu zen jakiten ez da zaila: Leitzakoarena.

Bata bestearentzat eginak dirudite Berasaluze VIII.ak eta Albisuk. Batak jo, eta besteak errematatu. Enpresak ere jakingo zuen zerbait elkarrekin ipini zituenerako. Ordea, dohain guztien gainetik badute gabezia bat. Eta ez txikia. Pazientzia falta zaie. Egia da atzo bi pilotari handiren kontra galdu zutela. Baina, egiari zor, jokoan ez zen alderik nabaritu. Galdutakoetan, baina, bai. Kale edo bale aritu ziren, eta garesti atera zitzaien. Bien artean hamabi pilota galdu zituzten, eta Irujo eta Barriolaren aurka opariak eginez gero, jai dago. 22-13koa izan zen azken emaitza.

Hasiera elektrikoa egin zuten gorriek. Berasaluze VIII.ak, batez ere. Ehiza ez dago bere ofizioen artean, baina atzo baietz zirudien. Begia non pilota han jartzen baitzuen. Hori da hori tantoa amaitzea. Irujo izango da defentsarik onenetakoa daukan aurrelaria, baina une horretan motorra ere alferrik izango zuen. Aurkariak esnatzerako, 6-2 aurreratu ziren. Apustuak ere berdintzen hasi ziren, baina ez luzerako. Txapelduna beti da txapeldun, eta, noski, bi elkartzen direnean, zer esanik ez. Irujo Irujo da, eta Barriola Barriola. Ez zen normala izango hirugarren partida jarraian galtzea.

Tantoa egin orduko, saskira jo, euren pilota atera, eta erabat nagusitzen hasi ziren. Albisuk pilotakada itzelak jo zituen, baina Barriolak ongi erantzun zien, eta Irujok ederki baliatu zituen aukerak. Gutxika lehia orekatzen hasi ziren. Inspirazio handirik gabe jokatu arren, nahikoa izan zuten sendotasuna (7-7). Tantoak aurrera joan ahala Iberokoa konfiantza hartzen hasi zen, eta ezker airez sartzen. Berasaluze VIII.ak defentsan sufritzen du gehien, eta ez zen oso fin aritu. Tanto erdiak egiterako, aldapa gora zeukaten partida gorriek (8-15).

Berrizkoa saiatu zen aldea murrizten, baina ez zitzaion egunik aproposena egokitu. Gehiegi galdu zuen erasoan. Zazpi pilota guztira. Horiei Albisuk huts egindako bostak batuz gero, hamabi dira. Gehitxo halako bikote baten aurka. Tartean txalo zaparrada ederrak ere entzun zituen Asegarceko aurrelariak. Bereak izan ziren jaialdiko tantorik politenak, baina arriskatzearen arriskatzea larrutik ordaindu zuen.

Beste bikote baten aurka ez zuten garaipena urruti izango Berasaluze VIII.ak eta Albisuk, baina Irujo eta Barriolaren defentsa izugarria da. Freskotasunik gabe daudenean ere, gutxi daukate galtzeko, eta hori abantaila da.

Aspekoak, bost punturekin

Bi bikoteek launa garaipenekin ekin zioten norgehiagokari, eta Aspekoek lortu zuten bosgarrena. Lehen itzulia amaituta, bi partida soilik galdu dituzte. Finalerdietako ligaxkan sartzeko pauso handia eman zuten. Asegarcekoek lau garaipen dituzte poltsikoan. Azken bi asteburuetan kale egin dute , baina atzo bezala jokatzen badute aurrerantzean, ez lukete arazorik izan behar.


Diziplina espedientea ireki diote 'Billy el Niño' Poliziaren Eguneko ospakizunetara gonbidatu zuen komisarioari

Ciudad Linealeko polizia etxean (Madril, Espainia) atzo egin zuten ospakizun ekitaldian izan zen frankismo garaiko torturatzailea. Haren gonbidapena ikertzeko agindu du Fernando Grande Marlaska Barne Ministroak, eta diziplina espedientea ireki dio Juan Manuel Mariscal de Ganteri.

Antonio Gonzalez Pacheco Billy el Niño polizia frankista Espainiako Poliziaren Eguneko ospakizunetan izan zen atzo, Ciudad Linealeko polizia etxean. Hala zabaldu dute La Sexta Espainiako telebista kaleak eta Eldiario.es webguneak. Polizia iturriek Efe berri agentziari baieztatu diote Jose Manuel Mariscal de Gante komisarioak gonbidatuta joan zela. Ekitaldi hartan ez ei zen izan polizia bururik, eta gonbidapenarekin bakarrik sar zitekeen. Hamaiketako moduko bat izan zen: ardoa edan zuten, eta pintxoak jan.

Torturtzailea nork eta zergaitik gonbidatu zuten ikertzeko agindu du gaur Fernando Grande-Marlaska Barne Ministroak. Francisco Pardo Poliziaren zuzendari nagusiari eskatu dio txostena, eta arratsaldean jakinarazi du, txosten hori eskuetan, diziplina espedientea ireki diola Juan Manuel Mariscal de Ganteri. Ikerketa egingo dute orain, eta komisarioa zigortu egin dezakete, edo auzia artxibatu.

Billy el Niñori merituaren dominak kentzeko eman beharreko urratsak aztertzen ari da, hain justu, Marlaska. Gaiari buruz galdetu diote gaur Isabel Zelaa gobernuko bozeramaileari. Hark esan du ez dakiela tramiteak zertan diren, baina, nolanahi ere, Billy el Niño "hiritar librea" dela, eta eskubidea duela gonbidatzen duten tokietara joateko.


Emakume eta ume errefuxiatuak babestea eskatu du Durangoko Udalak

Emakumeen Egunaren harira, Europara datozen errefuxiatuek bizi duten egoera salatu gura izan dute Durangoko udal ordezkariek. "Estatua ezikusiarena egiten ari da, eta indarra eta dirua, mugak zaintzeko eta kontrolatzeko sistemetan jartzen dabil". Eguerdian adierazpen instituzionalaren irakurketa egin dute alderdi guztietako kideek.

Amnistia Internazionalaren datuak aipatuz, udalak salatu du emakume eta ume errefuxiatuek eraso fisiko zein sexualak eta esplotazioa pairatu izan dituztela Europara eginiko bidaian zehar. 51 milioi lagunek erabaki dute gerretatik ihes egitea, eta 2015ean ia 6.000 pertsona hil dira Mediterraneoan. 10.000 adin txikiko bidaia horretan desagertu egin direla ere esan dute. Espainiako Gobernuak, 854 errefuxiaturi babes emateko programa onartu zuen, eta Durangoko UDalarentzat, "kopuru hori tamalgarria da". Hori dela-eta, errefuxiatuak hartzeko konpromisoa agertu du, batez ere emakume eta umeak.

Horretaz aparte, etxera begira, "emakume eta gizonak aske biziko diren Euskal Herri baten alde lan egiteko konpromisoa" hartu du udalak. Konpromiso horren baitan, indarkeriaren aurka egitea, herriko elkarteekin elkarlana bideratzea eta berdintasunaren aldeko udal politikak garatzea kokatu dituzte.

Gaur, martxoak 8, manifestazioa egingo da Plataforma Feministak deituta, eta udalak babestu egin du. Santa Ana plazan hasiko da, 19:00etan.


Paella lehiaketa eta herri kirol desafioarekin amaitu dituzte jaiak Itsason

San Bartolome jaiak amaitu dira dagoeneko Itsason. Atzo izan zuten festen azken eguna, eta ohiko hilerriko mezaz gain, herritarren arteko herri kirol desafioa egin zuten eguerdian. Txingatan, harri jasotzen eta ingudearekin aritu ziren, besteak beste, baita zaku lasterketan ere, zaku berean bi lagun sartuta.

Desafioaren amaieran lasto fardoa jaurtitzeko aukera eman zieten bertaratutakoei. Zortzi bat lagun animatu ziren, eta Xabat Aranburuk irabazi zuen proba. Gazta bat eman zioten sari modura.

Paella lehiaketaren irabazleak, Maixa eta Luis Angel

Larunbatean ere egun ederra izan zuten Itsason. Arratsaldean mendi bizikleta trabesia izan zen. Iluntzean, berriz, herritarren arteko paella lehiaketa. Hamabost bikotek partu hartu zuten, inoiz baino gehiagok, eta paella originalak egin zituzten guztiek. Maixa eta Luis Angel senar emazteak izan ziren irabazleak.

Lehiaketan prestatutako paellak afaritan jan zituzten itsasoarrek. Plazako karpa bete egin zen, eta bakoitzak etxetik eramandako postreekin osatu zuten afaria, giro ederrean.


‘Oarso’ aldizkarirako artikuluak aurkezteko epea zabalik da

Oarso aldizkariaren aurtengo edizioa prestatzen hasi dira jada erredakzio taldeko kideak, eta dagoeneko zabalik da artikuluak aurkezteko epea. Errenteriaren 700. urteurrena ospatuko da aurten eta aldizkariaren ardatz nagusi gisa gai hori garatu nahi du erredakzio batzordeak: “Urteurren hau aukera ezin hobea da nondik gatozen, egun nor garen, eta bereziki zer izan nahi dugu galdetzeko geure buruari; Errenterian bizi garenok osatzen dugun gutasuna ospatzeko eta indartzeko balio behar du”. Horrenbestez, Errenteriak zein paper jokatuko lukeen hausnartzeko tartea ere eskainiko dio aldizkariak.

Deialdi berezia egin die herritarrei parte har dezaten aldizkarian, hura “atsegina eta askotarikoa” izan dadin, “eta Errenteriako bizi modu aktiboa islatu dezan”. Gaia mugatzeko asmorik gabe, aldizkariko ohiko gaiak ere gogoratu ditu batzordeak, eta oroitzapenek, ospakizunek, pertsonaia ospetsuek, edota aurten kontsiderazio berezia izan dutenen gaineko artikuluak ere onartuko dituzte. Horretaz gain, urtean zehar herrian izan diren gertakariak ere jasoko ditu.

Oarso aldizkarian edonork kolabora dezake arauak betetzen dituen idatzi bat aurkeztuta (hemen arauak).

Euskaraz idatzitako artikuluei erreparatu die erredakzio batzordeak. Bilakaera ona izan badu ere euskaraz idatzitakoen portzentajeak, gai horren garrantzia nabarmendu eta euskaraz idaztera animatu dituzte herritarrak. Era berean, deialdi berezia egin die emakumeei; izan ere egun kolektibo hori minoritarioa da kolaboratzaileen artean. Lanak aurkezteko epea apirilaren 24an amaituko da; lanak berriz, posta elektronikoz helarazi, edota Zu! Arreta zerbitzuan zein udal artxiboan utzi daitezke.

Zalantzak argitzeko, berriz 943 449 610 edota 943 449 626 telefono zenbakira deitu daiteke astelehenetik ostiralera 08:00etatik 14:00etara.


Eskoriatzako Zubiate labea bisitatzea da turisten aukeretako bat

Asko dira Eskoriatzako Zubiate labea ezagutzera hurbiltzen ari diren bisitariak, izan ere, labe hau Gipuzkoan mantendu den zeramikazko labe bakarra da. Eskoriatzako Ibarraundi museoan labe honen historia eta nondik norakoak azaltzen dituzte eta Mireia Bikuña kazetaria bertan izan da gertutik ezagutzeko asmotan.


Helduen entzierroarekin, amaitu da Zezen Beltz asteburua

Zezen Beltz elkarteak antolatuta, Zezen Beltz asteburua ospatu dute egunotan herrian, eta gaur arratsaldeko helduen entzierroarekin amaitutzat eman dute. Eguraldi polita izan da, eta jende ugari bertaratu da. 17:00etan hasita, Artzubitik herriko plazara joan dira zezenak, eta buelta hartu dute berriro Artzubi aldera. Bi aldiz errepikatu dute ibilbidea zezenek, eta, ondoren, zezen bolaztatuak izan dira, Artzubia kalean.


Goizuetarrek huts egin ezineko zita, gaur Artikutzan

San Agustin eguna ospatuko da gaur Artikutzan, eta urtero bezala, goizuetar gutxi izango dira hitzordura huts eginen dutenak. Eta askok oinez eginen dute bizpahiru orduko ibilbidea.

Kotxeentzako, aparkalekua

Goizeko 08:00etan irekiko dituzte Artikutzako ateak. Kotxeentzako aparkalekua ere jarriko dute urtegiari buelta ematen dion pistan. Alde batetik sartu eta bestetik atera beharko da, norabide berean, eta kotxeari ez zaio buelta eman behar aparkatzerakoan.

Herri kirolak, postuak...

Goizeko 11:00etatik aurrera, ekintza ugari izanen dira: meza, pelota partidua, herri kirolak eta dantzaldia.

Horrez gain, egun osoan zehar, artisauen lanak ikusteko aukera izanen da, eta produktu desberdinak salgai egonen dira: taloak, gazta, pastelak, ogia... Bi taberna ere egokituko dituzte.

EGITARAUA

11:00, Meza. Egi Eder otxoteak parte hartuko du.

11:30, Pilota partidak: pasaka partida bat eta esku pelotako beste bat.

17:00, Herri kirolen erakustaldia:

Aizkolariak: Donato Larretxea-Joxe Mari Olasagasti/Aitzol Atutxa-Ugaitz Mugerza.

Harrijasotzaileak: Inaxio Perurena.

19:00, Dantzaldia Arizkungo Joxe Anjelen eskutik.


Iker Allur eta Montxito trikitilariek alaituko dute igandeko erromeria

18:30etan hasiko da erromeria

Igandero bezala, maiatzaren 5ean ere Aiako Andatza Auzoan erromeria izango da. Iker Allur eta Montxito trikitilariek eskainiko dute emanaldia oraingoan. Arratsaldeko 18:30etatik 21:30etara.


Ainhoa Gutierrezek irabazi du urtarrileko Ezetz Jakin

Urtarrileko Ezetz Jakin lehiaketako saria eman du gaur goizean Gernika-Lumoko Berbalagunek. AEK-ko Pili Ibarrak zehaztu duenez, 55 lagunek erantzun dute proposatutako galdera sorta, Gernika BHIk egindakoa. Horietatik, 40k izan dituzte erantzun guztiak ondo, baina Ainhoa Gutierrez Ituartek eskuratu du Lorategietako Auzune jatetxean bi lagunentzako afaria.

Otsaileko saria Ipar tabernak emango du, eta galderak Mertzede ikastetxeak prestatu ditu. Hilaren 26ra arte dago galdetegia egin eta entregatzeko epea.

Ainhoa Gutierrezek irabazi du bi lagunentzako afaria


Martxel da Egunean Behineko azken asteko irabazlea, eta Gabri sailkapen orokorrekoa

Martxel izan da garaile Egunean Behin jolaseko azken astean. 544,12 puntu lortuta sailkatu da lehen postuan, eta Kutixin bi lagunentzako gosaria irabazi du. Jokoko azken astea izan da hau, eta sailkapen orokorrean Gabri gailendu da 2.094,28 punturekin. Bi lagunentzako otorduaz gozatzeko aukera izango du Sukia jatetxean.

KARKARAn Egunean Behineko txapelketa bukatu bada ere, jokoko antolatzaileek beste astebetez lehiatzen jarraitzeko aukera eskainiko dute.


Amurrioren kontra hasiko du Hernanik, kluben artekoa

Aurreko ostegunean aurkeztu zuten, Alegian, afizionatu mailako torneo garrantzitsuenetako bat: Esku Pelota Kluben arteko Txapelketa Nazionala. Eta horien artean izango da, hutsik egin gabe, Hernaniko Pelota Elkartea ere.

Asteburu honetan hasiko da txapelketa, eta bi hilabete luzez jokatuko da; urtarrilaren 28an izango da finala. Hori baino lehen, beste bost fase ere jokatu beharko dituzte.

Amurrioren kontra prebia, beraien frontoian

Eta aurreneko fasean bertan sartuko da, hain justu, Hernaniko taldea. Asteburu honetan jokatuko du txapelketako prebia, Amurrioren kontra. Beraien frontoian izango da kanporaketa, gainera; Amurrion.

Aurrera egitekotan, Txukun Lakuaren kontra jokatuko luke bigarrena; hurrengo larunbatean, azaroaren 3an, goizeko 11:00etan Zumarragan.

Amurrion jokatuko du aurreneko fasea, prebia, Hernaniko Pelota Elkarteak. Asteburu honetan izango da.

Fase bakoitzean, lau talde berri sartuko dira txapelketan, final laurdenetara arte. Guztira, 20 klubek hartuko dute parte torneoan.

Prebiakoak kenduta, hiru frontoitan jokatuko dira kanporaketa guztiak: Idiazabalen eta Zumarragan hurrengo bi faseetakoak; eta Amezketako Larrunarri frontoian final laurdenak, semifinalak eta final haundia.

Kanporaketa bakoitzean, hiru partidu jokatuko dituzte klubek: lau t’erdikoa, buruz burukoa eta binakakoa.


Bi lehergailu indargabetu dituzte Vigoko mendi batean

Resistencia Galega talde independentistak bere gain hartu du lehergailuen kokapena.

Espainiako Poliziak bi lehergailu indargabetu ditu bart, Vigoko (Galizia) Sampaio mendian, ikerketaren iturriek jakinarazi dutenez.

Resistencia Galega talde independentistak bere gain hartu du lehergailuen kokapena. Talde horri antzeko beste hainbat ekintza leporatu dizkiote, hala nola Manuel Fragaren museo-etxearen aurkako eraso bat Vilalban (Lugo).

Hedabideetara eta Poliziara igorritako agiri batean, Resistencia Galegak ohartarazi egin zuen bi lehergailu jarri zituela aipatu mendian, irrati eta telebista antena batzuetan.

Urrian, talde independentistak nabarmendu zuen "Galizia defendatzeko jarrera aktiboa" hartzeko unea heldu zela, eta "denerako prest" daudela.

Azaroan eta abenduan, sei pertsona atxilotu zituzten Vigon, Santiagon eta Lugon, talde horretako kide izatea egotzita. Lau kartzelatu egin zituzten, eta bi aske geratu ziren.


14_Aurrekonturik ez urte honetan

Lasarte-Oriako Udal Batzarra maiatzaren 14an bildu zen. Bertan alkatetzak 2009ko aurrekontuak ez zirela aurkeztuko jakin arazi zuen eta, beraz, 2008ko aurrekontuen luzapena eskatuko zuela. Alkatetzat jakin arazi zuenez, aurrekontuak ez zetozten bat Foru Aldundiak herriei agindutako dirulaguntzak ez dituelako bete. “Lau zirriborro egin ditugu. Baina Foru Aldundiaren dirua espero genuen horietan, ez digute ezer eman oraingoz eta erreala ez den aurrekontua ez dugu aurkeztuko,” adierazi zuen Ana Urchueguia alkateak.

Gainera, partidak eta maileguren bat eskatu beharko zutela ere aipatu zuen. “Era honetara, hemendik bi urtetara oreka ekonomikoa lortu dezakegu,” esan zuen alkateak.


Arabako epaitegi batek abusuzkotzat jo du IRPHa, Gorenak esandakoaren kontra

GASTEIZ. Amurrioko Instrukzioko 2. Epaitegia izan da lehenengoa Espainiako Auzitegi Gorenak joan den azaroan, bankuen alde eginez, ezarritako jurisdikzioa hautsi duena: abusuzkotzat jo du hipoteketarako IRPH klausula, baliogabetzat jo du kontratu bat, eta Nafarroako Rural Kutxa zigortu du bezeroari kobratutako gehiegizko dirua bueltatu diezaion. Epailearen ustez, bezeroak «ez zuen benetako aukerarik izan interes tasari buruzko klausularen ondorioak ulertzeko». Bankuak helegitea jar dezake Arabako Probintzia Auzitegian.


Sagardoaren bidea datorren larunbatean

Ikasturteari amaiera emateko sagardoaren bidea egingo da guraso eta haurrekin, 09:00etan ikastolatik abiatuta, larunbatean, hilak 27.


Ulertu? Bat ere ez


"Terrorismoaren kontrako frente komuna" osatzea proposatu dio Putinek Obamari

AEBetako presidenteak telefonoz deitu dio Errusiakoari, eta Siriako bonbardaketak eteteko eskatu dio, Etxe Zuriaren arabera.

Gerra hotza ate joka ari dela esan zuen atzo Dmitri Medvedev Errusiako Lehen ministroak Munichen, segurtasunari buruzko goi bileran. Hitz gogorrak izan zituen mendebaldeko herrialdeen kontra, eta horiek ere ez ziren motz geratu. Gaur, baina, gerturatzeko saioa izan da AEBen eta Errusiaren artean.

Kremlinek jakinarazi duenez, Barack Obama AEBetako presidenteak telefonoz deitu dio Vladimir Putin Errusiakoari. Putinek "terrorismoaren kontrako frente komuna" osatzea proposatu dio, iturri horien arabera. Aurretik ere egina zuen proposamenik bide horretan, baina ez ziren akordioetara iritsi. Oraingoan, bi agintarien posturak gertuago gelditu direla esan du Kremlinek.

Etxe Zuriak emandako informazioaren arabera, oposizioaren kontrako bonbardaketak berehala gelditzea galdegin dio Obamak Errusiari.


Guraso Eskolaren baitan ikastaro berriak hasiko dituzte otsailean

Durangaldeko Amankomunazgoak antolatuta eta Guraso Eskolaren baitan ikastaro berriak abiatuko dituzte otsailean. Urtarrilaren 16ra arte dago zabalik izena emateko epea.

Profesional espezializatuek gidatutako talde txikietan garatuko dira ikastaroak eta "era dinamiko, parte hartzaile eta praktikoan", drogomenpekotasuna, osasuna, familiako kideen arteko komunikazioa eta arazoei irtenbideak emateko erak jorratuko dituzte. Amankomunazgoa osatzen duten udalerri bakoitzeko ikastetxe eta udal tokietan garatuko dituzte. Eskola-adineko seme-alabak dituzten aita eta amei zuzenduta daude, eta interesa duen orok parte hartu dezake.

Bost dira antolatutako ikastaroak: Prevención en la infancia a través de la comunicación y la autoestima (LHn diharduen seme-alaben gurasoei zuzenduta); Adolescencia y drogas ¿como abordarlo? (DBHko seme-alabadun gurasoei zuzenduta); Educación afectivo-sexual (LH eta DBHko neska-mutilak dituzten gurasoei zuzenduta); ¿Sabes lo que siente realmente tu hij@? eta Risoterapia.

Izena emateko epea urtarrilaren 16an amaitzen da. Interesa dutenek 94 620 05 20 telefono zenbakira deitu dezakete, 09:30etik 13:30era edo prevencion.mdurango@bizkaia.org helbidera bidali daiteke mezua. Sei euro balio ditu ikastaro bakoitzak.


«Zinemagintzan jende hagitz gutti bizi daiteke euskaraz sortzetik»

OIER FUENTES BERAKO BIDEOGILEA

Duela hamarkada bat baino gehiago murgildu zen bideogintzan Oier Fuentes eta azken aldian, film laburren ekoizpenean ari da buru-belarri. Horiei esker hainbat sari ere irabazi ditu.

Hitzekin, argazkiekin edo musikarekin istorioak kontatzeak erakarrita hasi zen Oier Fuentes 2007an bideogintzan, «bideoak bere baitan aukera guztiak jasotzen zituela ikusita». Garbi zuen ordurako zein bide hartuko zuen eta Irudi eta Soinuan espezializatutako Telekomunikazio Ingeniaritzako ikasketak egin zituen. Zinema eta ikus-entzunezkoan formazioa ere jaso zuen. Lagunartean, zuri-beltzeko film labur mutuak egiten hasi zen eta geroztik, ibilbide oparoa osatzen ari da: bideoak, erreportajeak, spotak, bideoklipak, dokumentalak, film laburrak... Denetarik egiten ari da. Gainera, egin dituen film labur batzuekin, hainbat sari eskuratu ditu: Lekeitioko 40. Euskal Zine Bileran, zuzendaritza onenaren saria jaso zuen Aska Tasun Hari filmarekin, zinemagile amateurren sailean. Kreba filmarekin, Eibarko Asier Errasti film laburren jaialdian euskarazko pelikularik onenaren saria hartu zuen eta film hori euskarazko film labur onena izendatua izan zuten Errenteriako XXII. Film Laburren Jaialdian. Azken saskia bere dokumentalak 40 proiekziotik goiti izan ditu eta Afrikan eta Espainian ere ikusi ahal izan dute.

Hainbat sari jaso dituzu. Zer erran nahi dute sari horiek zuretzat?

Sariak jasotzea pozgarria da. Aitzinera segitzeko motibazio- iturri dira, zerbait ongi egin den seinale. Orain egiten ari garen film labur bat sariei esker egin ahal izanen dugu, baina halere, denok musu-truk eginen dugu lan. Diru gutti horrekin gastuak ordainduko ditugu: janariak, jantziak, alokairuak... Niretzat, benetako saria lan gehiago egin ahal izatea da, ahal dela jende berria ezagutzea, aukera berriak sortu eta inoiz zapalduko ez nituzkeen tokiak zapaltzea.

Atzerrira ere ailegatu dira zure filmak. Espero zenuen halakorik?

Ez, inondik inora ere ez, ez ziren horretarako egin, eta beraz, sorpresa izan da niretzat. Festibalen zirkuitua ez dut duela guttira arte hurbiletik ezagutu eta harritu nau munduan zehar dagoen festibal kopuruak. Film bat egitea kontu bat da, baina ondotik, filma ikusia izan dadin egin beharreko lana ere ez da ttikia. Zorionez, aukera handiak daude gaur egun filmak kanpoan ere ikus daitezen. Eta noski, online mundua ere hor dago.

Nolakoak dira zure film laburrak?

Denetarik dago. Gidoiaren arabera, estiloa egokitzen saiatzen naiz. Nik idatzitako gehienak nahiko pertsonalak direla erranen nuke. Irudietan, soinuetan eta haien erran-nahietan sakontzea gustatzen zait, baina bizitzako unearen arabera, gauza bat edo bertze bat gehiago lantzen dut. Lan arruntagoak ere baditut, ausartagoak, mutuak, elkarrizketa dutenak, musikalagoak...

Bideragarriak dira film laburrak?

Film labur kontzeptuaren barruan gauza aunitz sartzen dira. Hiru maila daude: diru aunitz kostatzen diren lanak, aurrekontu urrikoak eta aurrekonturik gabeak. Oro har, diru-laguntza publikoen bidez egiten dira, baina izan daitezke 20 mila eurokoak, 40 milakoak eta aunitzez gehiago edo guttiagokoak. Kontuan hartu behar da grabaketa prozesuaren zati laburrena dela. Ordurako ordu aunitz pasatu dira dena prestatzen, eta ondotik ere ordu pila sartzen dira muntatzen eta ondoko lanetan. Ni zinemagintzan aurrekonturik gabeko lanetan nabil eta sarien diruarekin edo musu-truk egin ditut lanak, proiektuei nire orduak eskainiz. Ez dut lan bezala hartzen, ikasketa pertsonal bat da, gustu berdintsuak dituen jendearekin egoteko eta egiteko aukera bat.

Nola ikusten dituzu euskarazko bideogintza eta zinemagintza?

Eskaintzen ditudan sormen laborategietan ikusi ahal izan dudanez, bideogintza bolada onean dago. Orain, denok gara bideogile, telefono mugikorrarekin. Baina nahiz eta tresnak eskura izan, bideo bat egitea ez da grabatzea soilik, hori baino aunitzez ere konplexuagoa eta interesgarriagoa da. Zinemagintza profesionala momentu onean da orain, baina mundu gogorra eta zaila da, jende hagitz gutti bizi daiteke euskaraz sortzetik. Helduetan sortzaile izaten jarraitzen duen jendea ez da hainbertze, are guttiago euskaraz. Baina ez badugu euskaraz kontsumitzen, zaila da euskaraz sortzea. Diru-laguntza edo deialdien munduan ere, euskaldunok lan bikoitza egin behar dugu, informazioa erdaraz entregatu behar baita.

Film luze gutti egiten dira euskaraz. Eta film laburrak?

Aunitz edo gutti zer den ez dakit, baina garen komunitatea eta garen hiztun kopurua ikusita eta horretatik filmak ikusi eta euskaraz ikusten duen taldeari erreparatuta, film dezente egiten da euskaraz. Zoritxarrez, euskaraz sortzeak lan handiagoa eskatzen du oraindik eta zirkuitu laburragoa du. Parte hartu dudan festibaletan ikusi dudanagatik, nabarmen gehiago dira erdararen hautua egiten duten sortzaileak. Herri eta eskualdeetan lehiaketak, diru-laguntzak eta bertzelako bideak sortu behar dira euskarazko produkzioa bultzatzeko. Zirkuitua handitu eta euskarazko lanei ikusgarritasuna eman ahala, gehiago sortuko da. Laburbira bezalako ekimenak aspalditik egiten dira baina gure eskualdean ez dira antolatzen. Pena da euskarazko urteko uzta gurean ez ikustea.

Nolako harrera dute film laburrek?

Film labur gutti ikusten da. Aukerarik ez egoteaz gain, ez dago ohiturarik. Ez dira baloratzen, edo hor ere, hainbertze lan egonda, zaila da kalitate oneko lanak eta bertzelakoak bereiztea. Film laburretan pentsatzen dugunean ez dugu pelikuletan pentsatzen, bigarren mailako lanetan baizik, eskolako lanetan. Eta hori ez da horrela. Liburu eta diskoetan bezala, laburragoak izanagatik ez dute zertan kalitate ttikiagoa izan. Gainera, ustez, denborarik ez dugun garai hauetarako formatu egokia izan daiteke.

Zer egin beharko litzateke sektorea indartzeko?

Sektorea zinemagintza profesionala bada, hainbat elkartetatik aldarrikapen konkretuak egiten dituzte legedia eta arauak egokitzeko. Euskalgintzatik ere gauza bera, eta ez dira gutti horretan ari direnak. Ikus-entzunezkoak garestiak direla erraten da eta hori erraten den momentutik deus guttirako balio dezaketela erraten ari gara, baliorik ez dutela. Sormena balorean jartzen ez den bitartean interesik gabekoa izaten jarraituko du. Herrietatik hasi behar da, ekimenak sortzetik. Film kolektiboak, proiekzioak, ikastaroak... gauza aunitz egin daitezke.

Zein izanen da zure hurrengo lana?

Hiru film laburrekin ari naiz. Bata Donostian hustutako etxe batek gibelean utzi dituen ahotsena, bertzea euskal kondaira zahar baten egokitzapena da eta azkenik film labur poetiko bat, muga pertsonalen inguruan.

Film luzerik eginen duzu inoiz?

Auskalo, agian bai eta agian ez. Lehenagotik film labur bat baldintza onetan egitea gustatuko litzaidake. Ondotik ikusiko da, ez dut behar berezirik film luze bat egiteko.


Amuriza, Antton eta Mallabiko abesbatza

Antton musikariak eta Miren Amurizak bertso-jarriak kantatu zituzten ekitaldian. Mallabiko abesbatzak ere parte hartu zuen.


'Maialen Chourraut. Beldurretan Arraunean' dokumentala estreinatuko dute gaur EiTBn

Gaur, 22:30etik aurrera, 'Maialen Chourraut. Beldurretan Arraunean' dokumentalaz gozatu ahalko da ETB1n. Eitb.eus orrialdean ere ikusteko aukera izango da

Olinpiar Jokoetan lehiatzea kirolari guztien ametsa da. Bidea, ordea, ez da erraza eta urrezko domina eskuetan izan duzunean, maila mantendu nahiak kezkak, beldurrak eta barne hausnarketak sortzen ditu. Are gehiago hurrengo olinpiar jokoetako sailkapena jokan duzula ikusteak. Maialen Chourraut. Beldurretan Arraunean dokumentalak azken bi urteetan goi mailako kirolariek eta zehazki, Maialen Chourrautek bizi eta sentitu duena ezagutzeko aukera ematen du.

“Dokumentalean ikusiko duzuen Maialen hori ni naiz. Uste dut oso ondo islatuta dagoela. Kanpotik ez dakit ze Maialen Chourraut ezagutuko den baina hau da barruko, eguneroko Maialen Chourraut” adierazi du txapeldun olinpikoak.

Iñigo Asensiok zuzendu duen lanean, Chourrauten entrenamenduak, lehiaketak, hausnarketak, kezkak, desirak... aurkezten ditu. Bere ingurukoen testigantzak ere bildu dituzte, hala nola, bere senar eta entrenatzaile Xabier Etxaniz edo bere ama. Londres 2012an zilarra eta Rio 2016an brontzea irabazi zituen Jessica Foxen hitzak ere entzun ahalko dira beste kirolarienen artean.

Dokumentaren aurrestreinaldia online egingo zen martxoaren 27an. Orduan, Basque Teameko kirolari, babesle eta erakundeek online ikusi ahal izan zuten. Gaur, ordea, ikusle guztiei irekitako saioa izango da, ETB 1ean, 22:30ean. Eitb.eus orrialdean ere eskainiko dute zuzenean. Estreinaldiaren ondoren, EiTB nahieran eskuragarri izango da.

Maialen Chourraut. Beldurretan Arraunean dokumentala Korima Filmsek Traolarekin eta EITBrekin ekoiztutako lana da.


Errugbi eskolak ostiralean hasiko ditu entrenamenduak

Infantil, alebin, benjamin eta aurrebenjamin guztiei dei egin die errugbi elkarteak ´errugbia ezagutzera`.

Errugbi eskolako entrenamenduak datorren ostiralean hasiko dira Landaren, arratsaldeko 18:30aetan, 2005-2006 denboraldia prestatzeko. Errugbi elkarteak iaz ibilitako gazteei eta bereziki kirol hau lehenengoz probatu nahi duten infantil, alebin, benjamin eta aurrebenjamin guztiei dei egin die azaltzera, alegia 1991tik 1998ra artean jaiotako gazte guztiei. Denboraldian zehar astean bi entrenamendu izango dituzte errugbi eskolakoek: ostiraletan 18:30etan eta igandetan goizeko 10:00etan. Partiduak igandetan izango dira.


BMX-Skate besta antolatu dute abenduaren 7an Berako Lulu Park-en

Asteazken arratsaldetik ortzegun goizera arte luzatuko da besta

Berako Zalain auzoko industrialdean dagoen Lulu Park-en BMX-Skate besta antolatu dute abenduaren 7an. Asteazken arratsaldeko 18:30ean hasi eta biharamoneko goizaldera arte izanen da zer egin eta zer ikusi. Sarrera doan izanen da.

Berako Zalain auzoko industrialdean dagoen Lulu Park-en BMX-Skate besta antolatu dute abenduaren 7an. Asteazken arratsaldeko 18:30ean hasi eta biharamoneko goizaldera arte izanen da zer egin eta zer ikusi. Sarrera doan izanen da.

Aipatu bezala, abenduaren 7an, asteazken arratsaldeko 18:30ean hasiko da besta, free jam session batekin. 19:30ean pilotarmp finala jokatuko da. 20:00etan barbakoa izanen da eta 22:00etan BMX Pro erakustaldia.

Behin exibizioa bukatu ondotik, besta amaigabea iragarri dute Lulu Parketik ortzegun goizaldera arte, Djekin. Hain zuzen, Nando, Unai Kox, DJ Kueta, Manuel da Silva eta Editer izanen dira Lulu Parken, gaua girotzen.


Herritarren segurtasunaz, zergatik ez euskaraz?

Obrak egiten ari diren bitartean, langileen ibilerak eragina du hiriko bizitzan, baita hizkuntza paisaiak ere.

Hala ere, oso ohikoa da Donostian zehar, obra guneetan, segurtasunari lotutako kartelak gaztelera hutsez topatzea. Argazkian San Martin kaleko adibidea jaso dugu.

Udalak berak hizkuntza irizpideak txertatzea oso garrantzitsua da. Hala nola, hizkuntza zaintzeko obrak esleitzerakoan, adibidez, hizkuntza paisaia euskaraz egitea eskatu beharko luke.

Donostiako hizkuntza paisaian ikusten ditugun hizkuntzarekiko urraketak zein zoriontzeak argazki baten bidez zabaldu nahi ditugu. Parte hartu nahi? Deigarri egiten zaizuen horri argazkia atera eta bagera@bagera.eus helbidera bidali.


Juanma Iturriaga ostiraleko 'Forum'ean

Kirolari ezagunak bere liburua aurkeztuko du, Antes de que se me olvide.

Ostiral honetan, Juanma Iturriaga kirolari eta komunikatzaile bilbotarrak ETB-2ko ''Forum'' elkarrizketa saiora hurbiduko da bere liburua aurkezteko asmoarekin, Antes de que se me olvide izeneko liburua, hain zuzen ere. Kirolariak bere bizitzaren errepasoa egin du argitalpenean eta David Barberorekin izango duen hitzorduan zehar, kirolari moduan bizitako gertaera nabarmenenen berri emango du, baita kiroletik erretiratu ondoren hedabideetan hasitako ibilbide profesionalean izandako zenbait bizipen ere. ''Forum'' ostiral honetan emitituko da gozieko 07:45etik aurrera.


Astean eginak

Pozik atera naiz, beldur gutxienarekin, kalera, dantzatu, edertasunaz gozatu, inposaketa dela ahaztu gabe. Pantaila batean fotoxopeatuta daudela pentsaraziko zidaten gorputzak ikusi. Ez dut, nik dakidala, hetero normatibo bat ere deseroso sentiarazi. Tomate urdin bat landatu. Gay porno aktore errusiar bat joateko zen (eta azkenean etorri ez den) festa pribatu batean izan naiz. Poema batzuk irakurri ditut, atzean pilotari baten argazkia nuela, eta adiskideak, betikoak, faltetsi ditut gehien. Hogei urteko neska batek Gabriel Aresti (edo baliokidea izan daitekeen garrantziko idazlea) nor den azaldu dit. Youngsplaining terminoa buruan erabili eta asmatzeko tentazioa eduki. Hitza erabilia izan dela egiaztatu. Oporretarako autoa alokatu. Taberna bateko zerbitzari eta bezero baten arteko solas homofobikoaren aurrean (genero teoriaz barrezka aritu dira, «horiek pitokeriak dira, edo gay gizonak ez direla benetan gizon, baizik eta gizonen bilgarri bezalakoak) isildu, hortik irtendakoan ongi damutu arren. Auzoko zer tabernatara ez itzuli erabaki, horrek damua berdintzeko adina lasaitua eman ez arren. Zerrenda bat idatzi dut, ia osorik konplitu gabea, Azkuez, gastronomiaz, panda hartzaz ere idatzi, eskumenez.


Junquerasek eurodiputatu kargua hartu ahal izatea eskatu du Estatuko Abokatutzak

ERCko buruak bere eginkizun parlamentarioa bete ahal izateko beharrezko neurriak hartzeko eskatu dio Abokatutzak Auzitegi Gorenari.

Oriol Junquerasek eurodiputatu kargua hartu eta estatus horri eusten dion bitartean bere eginkizunak betetzeko baimena eman diezaiola eskatu dio astelehen honetan Estatuko Abokatutzak Auzitegi Gorenari. Halaber, Europako Parlamentuan bere immunitatea eteteko tramitea "ahalik eta lasterren" aurkez dezala eskatu dio auzitegi horri.

Espainiako Justizia Ministerioak ohar baten bidez jakinarazi du Estatuko Abokatutzak Gorenaren aurrean aurkeztu duen idazkia, eta Junquerasek bere eginkizun parlamentarioa bete ahal izateko beharrezko neurriak hartzeko eskatu dio, eta, aldi berean, 'proces' auziaren epaia bere horretan betetzeko, sedizioa egotzita 13 urteko kartzela-zigorra ezarri baitzion.

Hala, behin-behineko espetxealdian zegoenean eurodiputatu kargua hartzea baimendu ez zitzaion arren, epai hori baliogabetzea baztertu du Estatuko Abokatutzak idatzi horretan. Ildo horretatik, epaiak "balio osoa" duela esan du, "prozedura penalaren funtsezko arauak zorrotz betez" eman delako.

Horrela adierazi du gaur Estatuko Abokatutzak Europar Batasuneko Justizia Auzitegiaren (EBJA) epaiari egindako alegazio-idazkian. Izan ere, ekainaren 13an eurodiputatu izendatu zutenetik, Junquerasek immunitatea izan behar zuela erantzun zion Europak Auzitegi Gorenari, abenduaren 12an. Horrenbestez, behin-behineko espetxealditik atera eta eurodiputatu akta jasotzeko Europako Parlamentura joateko aukera eman behar izan ziotela ebatzi zuen EBJAk.

Gauzak horrela, Estatuko Abokatutzaren iritziz, "zilegi litzateke" ERCko buruak Hauteskunde Batzorde Zentralera eta Europako Parlamentuaren egoitzara askatasunez joatea, eurodiputatu kargua hartzera. Testuinguru horretan, eurodiputatu hautatua izateak dakarren immunitatea ez dela akta jasotzera mugatzen nabarmendu du Estatuko Abokatutzak. Arrazoi horregatik, Junquerasek estatus parlamentarioari eusten dion bitartean, bere eginkizun parlamentarioa bete beharko luke.

Horrenbestez, bere eginkizuna bermatzeko eta epaia betetzen dela ziurtatzeko, Gorenak "neurri zehatzak" hartu behar dituela uste du Estatuko Abokatutzak. Ildo horretatik, Euopako Parlamentuari Luxenburgoko auzitegiak Junquerasi aitortutako immunitatea eteteko eska diezaiotela dei egin die Goreneko magistratuei. Izan ere, immunitate hori gabe ERCko burua espetxera bueltatu liteke.

Estatuko Abokatutzak, ekainaren 10ean adierazitakoaren ildotik, Europar Batasuneko Justizia Auzitegiaren epaia aztertu ondoren ondorioztatu du Junquerasek eurodiputatu gisa immunitatea izaten jarraitzen duela; izan ere, orain arte, eskuduntza duen Hauteskunde Batzorde Zentralak ez du esan bere zigorra eurodiputatu hautatua izatearekin bateraezina denik.

Gauzak horrela, Estatuko Zerbitzu Juridikoak ez datoz bat Fiskaltzaren jarrerarekin. Izan ere, Europar Batasuneko Justizia Auzitegiaren epaiaren berri izan zen egunean, erakunde horrek argudiatu zuen Junquerasen kasuan ezin dela immunitatea aplikatu, jada ez delako behin-behineko preso bat, irmo zigortutako preso bat baizik.

Gorenak ez du berehalako erabakirik hartuko

Europa Pressi iturri juridiko batzuek adierazi diotenez, orain Junquerasen egoeraz ebatzi behar duen Auzitegi Gorenaren Aretoak ez du berehalako erabakirik hartuko. Generalitatearen presidenteorde ohia aske utziko duten ala ez erabaki aurretik, proces auzia epaitu zuten epaileek "arretaz" aztertu behar dituzte akusazioek eta defentsak aurkeztutako txostenak.

Kontsultatutako iturrien arabera, epaileek "denbora" beharko dute aldeek euren txostenetan azaldutako jarrerei buruzko iritzia emateko. Aretoak aztertu beharreko kontuetako bat da bidezkoa ote den erreguzkoa galdegitea, kontuan izanik Junquerasek kartzela-zigor irmoa duela; halaber, aztertu behar dute espetxean jarraitu behar duen, Europako Parlamentuak erantzuna ematen duen bitartean, eta egoera honek eraginik duen proces auziko epaian.


Caja Laboral-Cibona: Azken aukera

Talde gasteiztarrak Cibonari irabazi behar dio bai ala bai, eta Khimki-Olinpiakos partidaren emaitzari itxaron final-laurdenetan egoteko. Jardunaldi guztia, 19:15ean.

Gainera, puntu alde nabarmena behar du eta Khimkiren eta Olinpiakosen artekoari begira egon. Errusiarrek baskoniarrek baino zazpi puntu gehiagogatik irabazten badute euren partida Caja Laboral kanpoan geldituko litzateke.

Arabarrak eta errusiarrak sailkapenean berdinduta daude, euren arteko "basket average"a berdinduta dute eta orokorrera begiratu beharko diote. Horretan, Caja Laboralek -18ko diferentzia du, eta Khimkik -24koa.

Splitterrek ez du jokatuko

Ivanovicek ezin izango du Splitter kantxaratu min hartuta jarraitzen baitu. Eliyahuk minutu batzuk jokatu ahal izango ditu, baina pubisa minduta du oraindik.

Kroaziarrek final-laurdenak jokatzeko aukerak dituzte Gasteizen irabazten baldin badute. Entrenatzaile Velimir Perasovic dute, Baskoniako jokalari ohia, eta ondo hartuko dute Gasteizen zalantzarik gabe.

Bogdanovicek zuntz-haustura dauka eta ezin izango du jokatu. Marko Tomasek, aldiz, orkatila bihurrituta dauka.

Jamont Gordonek, ordea, jokatuko du. Top 16an 21 puntu eta sei asistentzia egiten ditu batez beste Cibonak antolatzaileak.


Irunberri elkarteari babesa adierazteko eguna, larunbatean

Ekainak 27, larunbata. Egitaraua:

11:00 Prentsaurreko koloretsua.

12:00 Kale animazioa.

14:30 Herri bazkaria.

16:00 Haur txokoa.

18:00 Babes katea.

18:30 Musika emanaldia.

Herrikoen aldeko adierazpena:

Herriko tabernak defendatzera goaz, eta defentsa horrekin bat egitera deitzen ditugu herritarrak”. Zarautzen herrikoetako ordezkariek agerraldi jendetsua egin zuten ekainaren 20an, eta bertan elkarteei babesa adierazteko deia luzatu zieten herritarrei. “Inork ez dezala pentsa ostegunean ezer amaitu zenik. Ez dugu sententzia onartzen. Herriko tabernak defendatuko ditugu, eta defentsa horrekin bat egitera deitzen ditugu euskal herritarrak”. Itxura guztien arabera, ehundik gora herriko taberna konfiskatuko dituzte. Eta ondoren, Estatuak herrikoen ondare hori guztia enkantean salgai jarriko du. Zarautzeko agerraldian adierazi zutenez, epaia basakeria judizial eta politikoa da: “Espainiako Auzitegi Gorenaren epaia, 1936ko gerran egindako konfiskazioaren parekoa”. Gaur gaurkoz, herriko tabernen konfiskazioa eta itxiera nola izango den jakiterik ez dago.

Aurreko ostiralean, jaien hasierarekin batera, dozenaka herritarrek bat egin zuten Goikoplazan deitu zuten elkarretaratzean. Amaieran epaiaren balorazio politikoa egin zuten, asanbladan, eta Irunberriz gozatzeko deia egin zuten: “Irekita dagoen bitartean Irunberrira agertzeko deia egin nahi dugu. Eurek itxiko dute, guk ez. Eta irekita dagoen bitartean bizia emango diogu”.

aUZItegi nazionalak lehenik, auzitegi gorenak ondoren

35/02 sumarioaren baitan, iazko uztailaren 30ean 110 herriko taberna konfiskatzeko agindua eman zuen Espainiako Auzitegi Nazionalak. Tartean Beterri-Aiztondo eskualdeko Irunberri (Andoain) eta Iratzar (Amasa-Villabona) elkarteak. Aurtengo ekainaren 18an Auzitegi Gorenaren epaia iritsi da, eta itxura guztien arabera, Irunberri taberna eta elkartea itxi eta estatuaren esku geratuko dira.

IRUNBERRI, EKIMEN HANDIKOA

Sukaldea eta jangela dituen bazkideentzako txokoa izateaz gain, Irunberrik taberna zerbitzua eskaintzen du. Hori guztiaz gain, elkartea gizarte eta kultur mailako erreferentzia garrantzitsua da. Azken hilabeteetan antolatu duen ekitaldi sortaren errepasoa egitea besterik ez dago. Atzekoz aurrera aipatzen hasita, Santakrutzetan herriko elkarteen arteko bakailao txapelketa urtero antolatzen du. Aurten, berrikuntza modura, haur fanfarrea ere antolatu zuten. Urte osora luzatzen diren jarduerak antolatzen ditu. Askoren artean, inauterietan dantzaldia, otsailean pala txapelketa mixtoa, urte zaharreko karaokea, Irunberriren urteurreneko kultur astea abenduan, gau beltza urrian, eta baita hilabete berean euskal artisau garagardo azoka edota futbolin txapelketa ere. Abuztuan ohikoa dute sorgin gaua antolatzea.

Alde batera utzi gabe tarteka antolatzen dituzten kontzertu, hitzaldi edota ikus-entzunezkoak.


Eski irteeretarako izenematea, astelehenetik aurrera

Aloña Mendi eski saileko arduradunak, hilaren 12tik aurrera astelehenero eta martitzenero egongo dira Aloña Mendi tabernan18:00etatik 19:30era. Guztira, lau egingo dituzte: hiru aste bukaerakoak izango dira –egubakoitzetik domekara arte–, eta azkena, astebetekoa.

Aste bukaerako lehen irteera urtarrilaren 23tik 25era egingo dute; bigarrena otsailaren 20tik 22ra; eta hirugarrena 20tik 22ra. Autobusak egubakoitz arratsaldean irtengo dira Oñatitik, eta domekan itzuliko dira eskiatu ondoren. Aste bukaerako egonaldia Baqueira-Bereteko Hipic hotelean egingo dute. Eski saileko arduradunek izena ematerakoan zehaztuko dituzte irteeretako prezioak. Irteera bakoitzeko plazak izenemate zerrenda errespetatuz banatuko dituzte.

Denboraldia bukatzeko astebeteko irteera egingo dute pazko astean; hain zuzen ere, apirilaren 11tik 18ra. Lehen aldiz, Alpeetako Cervinia-Zermatt eski estazioetara egingo dute astebeteko irteera. Bi estazioak erremonte bidez daude lotuta. Guztira, pistetan 400 kilometro dituzte eskiatzeko, eta pistatik kanpo, beste 38 kilometro.

Forfaitak, merkeago

Aloña Mendi eski sailekoek Pirinioetako eski estazioekin zuten hitzarmena berretsi dute. Horren harira, Aloñarekin edo euren kontura Astuneko, Candanchuko edo Formigaleko eski estazioetara doazenek forfaitak merkeago eskuratu ahalko dituzte: Astunen eta Candanchun lau euro merkeago, eta Formigalen sei euro.

Forfaitak bi urteko balioa dute, eta interesatuek Oñatiko Mendizabal kirolak dendan eros ditzakete.


Txumutxuak, bakardadea eta El Paso kantua

Getxoko Bertso Jaialdi Mundialeko txutxumutxuak bertsotan: Unai Iturriaga, Sustrai Colina, Alaia Martin, Imanol Uria eta Jon Maia

Getxoko Bertso Jaialdi Mundialeko txutxumutxuak bertsotan: Unai Iturriaga, Sustrai Colina, Alaia Martin, Imanol Uria eta Jon Maia


Ez da ikerketa batzorderik osatuko

Fiskalak epaitegira igorritako txostenean azaldu duenez, ez datoz bat Cabiecesek eginiko deklarazioa eta Bizkaiko Ogasunak haren diru sarreren inguruan emandako informazioa. EAJk eta PSEk ez dute legebiltzarreko ikerketa batzordearen alde egingo.

Bilboko 4. Instrukzio Auzitegiko epaile Ana Isabel Alvarez Fernandezek ikertuko du Kutxabankek Mikel Cabieces Espainiako Gobernuko EAEko ordezkari ohiari eginiko ordainketen auzia. Cabiecesekin, Fernando Lopez de Egiluz Kutxabankeko Giza Baliabideetako arduradunarekin eta Mario Fernandez Kutxabankeko presidente ohiarekin hitz egin ostean, biak eta Rafael Alkorta ordainketak egiten zituen abokatu bufeteko burua inputatzeko eskatu zion atzo Carmen Adan fiskalak epaitegiari. Iberdrolaren 107.000 euroak ikertzeko eskaera ere egin du fiskalak.

Epaileak fiskalaren txostena aztertu beharko du, erabakitzeko ikerketa abiatuko duen edo ez. Europa Press agentziak zabaldu duenez, bere diru sarreren inguruan galdetu zion fiskalak Cabiecesi, eta soilik Kutxabankekoak aipatu zituen hark. Cabiecesek ez zizkion fiskalari Iberdrolak eginiko ordainketak aitortu, baina Carmen Adanek horren berri izan zuen Bizkaiko Ogasunari eskatutako informazioaren bidez.

EAJ eta PSEk ez dute ikerketa batzordea babestuko

EAJren GBBko buru Joseba Egibarrek Radio Euskadin esan du ez dutela babestuko Eusko Legebiltzarrean ikerketa batzordea sortzea. Kutxabankeko presidente ohi Mario Fernandezen eta EAEko Gobernuaren ordezkari ohi Mikel Cabiecesen arteko lankidetza harremana argitzeko eskatu du EH Bilduk batzordea sortzea. Egibarren esanetan, EH Bilduren helburua kutxen fusioa ikertzea da, "izen ona zikintzea". Auzia auzitegietan dagoela eta bere bide egin behar duela gaineratu du.

PSEk ere ez du batzordea osatzea babetuko. Europa Pressek PSEko iturriak aipatuz zabaldu duenez, alderdi horrek ez du kutxen fusioari buruzko "auzi orokor" bat egiten lagunduko, iritzita hori dela EH Bilduren asmoa: "Berdin digu zein den erredakzioa, jada islatu baita hori dela ezker abertzalearen interesa".

Javier de Andres Arabako ahaldun nagusiak ere hitz egin du auziaz, eta adierazi du PPk babestu egingo duela Eusko Legebiltzarrean ikerketa batzorde bat osatzeko eskaera.

Koalizioko bozeramaile Unai Urruzuno prest agertu da ikerketa batzordearen zereginak mugatzeko, horrek batzordea osatzeko babesak lortzea errazten badu. Horrez gain, Hasier Arraiz koalizioko legebiltzarkideak jakinarazi du EH Bildu aztertzen ari dela auzian akusazio partikular gisa aurkezteko aukera. Gainera, nabarmendu du fiskalak auzia epailearen esku itzi izanak agerian uzten duela egoeraren larritasuna; "kezkagarritzat" jo du hori, eta "inoiz baino beharrezkoago" ikusten du ikerketa batzorde bat osatzea.


Hernaniko H1! alderdiak web orria du

Hernaniko Hamaikabat alderdiak web orria jarri berri du martxan. Helbidea honakoa da: http://h1hernani.wordpress.com/.


Jonan Fernandez: 'Kritika batzuk suntsitzaileak izan dira'

Eusko Jaurlaritzak ETAren armagabetzea aurrera eramateko egin duen proposamenari “kritika konstruktiboagoak egitea faltan” bota duela adierazi du Bakegintzarako eta Bizikidetzarako idazkari nagusiak.

Eusko Jaurlaritzak ETAren armagabetzea aurrera eramateko egin duen proposamenari ?kritika konstruktiboagoak egitea faltan? bota duela adierazi du gaur Jonan Fernandez Bakegintzarako eta Bizikidetzarako idazkari nagusiak. ?Kritika batzuk suntsitzaileak izan dira?, salatu du.

Buruzagia Radio Euskadiko ?Ganbara? irratsaioan elkarrizketatu dute. ?Kritika batzuk ustezko borondate baten inguruko iritziak dira?, esan du Fernandezek. ?Hori ez da serioa?, erantsi du.

ETAk desarmearen aurreneko keinua egin zuenetik urtebete igaro dela kritikatu du Bakegintzarako eta Bizikidetzarako idazkari nagusiak. Armen inbentariorik eta armagabetzerako egutegirik ez dagoela salatu du. Fernandezen ahotan, Egiaztatzaileen Nazioarteko Batzordeak ?bere ezintasunaren? berri eman du azken egunetan. ?ETAk noizbehinka txostenen bat bidaltzen die eta armak zigilatzen ari dela dio, baina inork ez du egiaztatzen, honek ezin du horrela jarraitu?, azaldu du.

?Joko faltsua?

?Egiaztapenik eta egutegirik gabe joko faltsu bat da?, salatu du Fernandezek. Hala ere, ?Egiaztatzaileen Nazioarteko Batzordearen denbora agortu? ez dela uste du.

?Armagebetze prozesuaren geldotasuna? kritikatu du Bakegintzarako eta Bizikidetzarako idazkari nagusiak. Zentzu horretan, ?desarmea ez bukatzeak kostu bat du, astero ordaintzen ari gara, noiz arte? ?, galdetu du.

?Espainiako Gobernuak ez du desarme ordenatu batean inplikatu nahi, duela bi urte badakigu, baina egitea uztearekin nahikoa izango litzateke?, azpimarratu du. ?Armagabetzearekin laster amaitzea komeni da, ezin daiteke prozesu mugagabe bat izan?, errepikatu du.


Bi dantza ikastaro emango ditu Arantza Iglesiasek ekainera bitartean

Arantza Iglesias dantzariak bi ikastaro emango ditu ekainera bitartean Maria eta Jose ikastetxeko gimnasioan: familian egitekoa bat eta garaikidea bestea.

Dantza familian ikastaroa otsailaren 18an, martxoaren 25ean, apirilaren 29an, maiatzaren 20an eta ekainaren 17an emango da, 10:30etik 11:15era bitartean. 3 urtetik aurrerako haurrek hartu ahal izango dute parte eta familia bakoitzeko gutxienez heldu batek parte hartuko du. Familiako 25 euro ordainduko da.

Dantza garaikide ikastaroa otsailaren 11n, martxoaren 18an, apirilaren 1ean, maiatzaren 6an eta ekainaren 3an emango da, 10:00etatik 11:30era. Klase bakoitzeko prezioa 20 euro izango da.

Izenak emateko arantzaiglesiasdanza@gmail.com helbidera idatzi daiteke edo WhatsAppeko mezu bat bidali 670 040 086 telefono zenbakira.


Zerga eta tasak izoztuta matenduko dituzte 2010ean

Zerga eta tasak izoztuko dituzte 2010ean. EAJk EB-Berdeen, eta PPren babesa izan du. Abstenitu egin dira PSE-EE eta Fernando Borja zinegotzia. Iñaki Totorikaguena alkatearen berbatan, “krisi egoera honetan ardura partekatzeko ahalegina egin behar da. Diru sarrera murrizte garrantzitsua edukiko dugu, bestelako diru-iturrietan be igarriko denari —Udalkutxatik dagokiguna— gehituz. Oinarrizko zerbitzuak mantendu arren, bestelakoetan eragingo du, adibidez diru-laguntzetan”.

EB-Berdeen ustean, “diru gutxiago izanda, zerbitzuetan be eragingo duen arren, ez gaude herritarra gehiago zergapetzeko egoeran”. Era berean, enpresek legez herritarrek zerga eta tasa gogorrenak —ibilgailuaren edo Ondasun Higiezinen gaineko Zerga— zatika ordaintzeko aukera izan dezaten sozialisten eskariarekin ados egon dira. PSE-EEk dioenez, “iazko %4ko igoerarekin — KPIaren gainetik 3 puntu— aurtengoa ere jaso zen”. Aipatu du baita gizarte laguntzak bikoiztu egin direla 2009an.

Aldaketak

Hiru aldaketa nagusi ere jaso dituzte ordenantza fiskaletan. Hileta zerbitzuen barruan, gorpuzkinak hezurtokietan sartzeko zink kutxaren gaineko tasa jaso da; eta lokal publikoen erabilera pribatua —irabazi asmo bako herriko elkarteek ezik— 75 euro ordainduko da. Tasa propioa ere sortu da 25 ordutik beherako ikastaroetarako.


Emakumezkoen trainerilla: irabazle Orion eta bigarren Hondarribian

Gipuzkoako trainerilla ligako beste bi jardunaldi jokatu dira asteburu honetan, larunbatean Orion eta igandean Hondarribian. Zumaiako emakumezkoen A ontzia lehena izan zen Orion eta bigarren Hondarribian, Hibaika B-rekiko 1,27 segundora.

Emakumezkoen B ontzia zortzigarren izan zen larunbatean; igandean, aldiz, bosgarren postu on bat lortu zuen. Sailkapen orokorrean Zumaia A lehena da 69 punturekin. Bigarren Hibaika B dago, hirugarren postuan dagoen Orio A-rekin 60 puntura berdinduta. Igandean lehiatu ez zen San Juan A laugarren postura jaitsi da. Zumaia B seigarren da, bosgarren dagoen Getaria A-rekin 42 puntura berdinduta.

Mutiletan, Zumaiako jubenilen ontzia zazpigarren izan zen Orion eta seigarren Hondarribian. Sailkapen orokorrean seigarren da, 35 punturekin.


Emakume baten kontrako sexu erasoa salatu dute Lasarte-Orian

Pertsona bat atxilotu dute, baina epailearen aurrean deklaratu ostean, karguekin aske gelditu da. Ertzaintzak ikerketa zabaldu du gertaturikoa argitzeko.

Ertzaintzak ikerketa bat zabaldu du, ustez, Lasarte-Orian emakume baten kontra izan den sexu erasoa argitzeko. Eusko Jaurlaritzako Segurtasun Sailak jakinarazi duenez, pertsona bat atxilotu dute, baina epailearen aurrean deklaratu ostean, karguekin aske gelditu da.

Hernaniko Ertzaintzak ikerketa bat abiatu du salatu diren gertaerak argitzeko. Dena den, Segurtasun Sailak ez du kasuari buruzko xehetasun gehiagorik eman.

Antza denez, Eguberri egunean gertatu zen erasoa.

Sexu erasoa baieztatuz gero, hiru astean Lasarten gertaturiko bigarrena litzateke.

EH Bilduk salatu zuenez, emakume batek eraso sexista jasan zuen abenduaren 3an Lasarte-Orian, etxerako bidean zihoala, eta erasotzaileari aurre egin zion.

_________________________________________________________________________

Tratu txarren biktima bazara edo kasuren bat ezagutzen baduzu, kontuan hartu gida honetako aholkuak edota deitu telefono zenbaki hauetako batera: 900 840 111 (Euskadin) edo 016 (Estatu osoan). Doakoak dira biak, eta ez dute arrastorik uzten fakturan.


Irailaren 2an akituko da Baztango Udalak norbanakoentzat eta familientzat onartutako dirulaguntzak eskatzeko epea

Gastu bereziak ordaintzeko nahiko baliabiderik ez duten pertsona edo familientzako da

Guttienez sei hilabete lehenagotik Baztanen erroldatua dauden 18 urtetik goitikoek eskatzen ahal dute. Baldintza horiek betetzen ez dituzten eskaerak, salbuespen gisa, aitzinetik Oinarrizko Gizarte Zerbitzuak egindako txostenarekin baino ez dira onartuko.

Deialdiaren helburua unean uneko behar egoerak prebenitzea, saihestea edo arintzea da eta dirulaguntza eskatzeko bertze baldintzetako bat aitzinetik zehaztutako baliabide ekonomikoak ez gainditzea izanen da: familian, kide bakarra denean, hilabetean gehienez 1.255 euroko diru-sarrera dutenek eskatzen ahalko dute dirulaguntza; familian bi direnean, gehienez diru-sarrera 1.506 eurokoa dutenek eskatzen ahalko dute; hiru kide diren kasuan, gehienez 1.631 euroko diru-sarrera; lau kide direnean 1.757 eurokoa; bortz badira 1.882 eurokoa eta sei edo gehiago direnean, diru-sarrera gehienez 2.008 eurokoa dutenek eskatzen ahalko dute laguntza.

Horrez gain, Udalarekiko eginbehar guztiak eguneratuak izan beharko dituzte eta ohiko erabilerarako etxebizitzatik aparte, bertze ondasun higigarri eta higiezinen jabe direnek ere ezin izanen dute eskatu. Familia-unitateko kide guztien ondasun higigarriak ezin dira izan 4.680 euro baino handiagoak.

Familia-unitate bakoitzeko, gehienez urtean, 3.000 eurokoa izanen da laguntza eta eskaerak aurkezteko epea irailaren 2an akituko da. Ikusi hemen deialdiaren xehetasun gehiago.


'Baserriko abenturak': 4 eta 10 urte bitarteko haurrentzako euskarazko jolasa

Mugikorrerako euskarazko aplikazioa da Baserriko abenturak eta Android gailuetan deskargatu daiteke. Baserritarrek egiten dituzten lanekin eta baserriko animaliekin lotutako jolas ezberdinak eskaintzen ditu: irudiak eta hitzak erlazionatu, puzzleak, egia-gezurra galderak, bikoteak bilatu, etab.

Baserriko abenturak doako jolasa da, guraso kontrola eskaintzen du -ustekabeko erosketak saihestuz- eta haurrek bakarrik zein gurasoen laguntzarekin jolasteko diseinatuta dago. Zazpi gune aurkituko ditu erabiltzaileak eta gune bakoitzeko jolasak gainditzen doan heinean puntuak lortzen joango da.

Haurrentzako aplikazioak euskaraz

Mugikor edo tableterako geroz eta euskarazko aplikazio gehiago aurki ditzakegu. Euskalapps webgunean adibidez, haurrentzako euskarazko aplikazioei eskainitako sail berezi bat daukate; bertan adin eta gustu guztietarako aplikazioak aurki daitezke.


Civivox sareak 266 ikastaro eta bisita eskainiko ditu otsailetik maiatzera, eta 4.600 plaza baino gehiago daude erabilgarri

Izen-emateak urtarrilaren 8tik aurrera egin ahal izango dira civivox-etan bertan, 010 telefonoan edo www.pamplona.es helbidean.

Asteazken honetan, urtarrilaren 8an, Civivox sareak otsailetik maiatzera bitartean eskainiko dituen 266 ikastaro eta bisita gidatuetan izena emateko epea hasiko da. Guztira, 4.660 plaza jarriko dira herritarren eskura, era guztietako publikoentzat eta askotariko gaiak jorratzeko. Izen emateak aurrez aurre egin daitezke zazpi civivox zentroetako edozeinetan (Condestable, Jus la Rocha, Iturrama, Mendillorri, Zabalgune, Arrosadia eta Sanduzelai), 010 – 948 420 100 telefonora deituz edo web bidez, www.pamplona.es eta www.pamplonaescultura.es udal orrialdeetan.

Ikastaro eta bisiten eskaintza sei atal tematikotan banatzen da. Zabalena garapen indibidualarena da, publiko ezberdinei zuzendutako 114 ikastarorekin.

Hainbat ikastaro programatu dira: sukaldaritza eta nutrizioa (dastaketa espezializatua, sasoiko sukaldaritza ekonomikoa, sukaldaritza mexikarra, Thailandiako sukaldaritza, begana, glutenik gabekoa, pintxoena), osasuna eta ongizate pertsonala (mindfullness, emozioen kudeaketa, hazkunde pertsonala, coaching, adimen emozionala), hizkuntzak praktikatzeko (frantsesa, ingelesa) edo sasoian mantentzeko (posturak berrantolatzea, yoga, erabateko balantzea, 12 filmen bidez ', mugikor eta tablet aplikazioekin dekorazio diseinua, nobelaren artea edota dantza, artisautza, arte plastikoak, antzerkia, musika eta beste hainbat arlotako ohiko prestakuntza ikastaroak. Haurrek ere beren eskaintza propioa dute, 39 ikastarorekin. Ikastaro horietan gai hauek jorratzen dira: robotika, arte plastikoak ingelesez, app asmatzailea eta bitloq, familia-zientzia, haurtxoentzako adierazpen plastikoko ikastaroak, ikasketa digitaleko tailerra edo haurren yoga. Civivox sareak teknologia berriei buruzko 24 ikastaro ere proposatzen ditu, bost bloke desberdinekin (oinarrizko informatika, diseinu grafikoa eta ikus-entzunezkoen, elektronikaren eta 3Dren eta musika-ekoizpenaren Maker ikastaroak). Jakintzaren arloa 7 ikastarok osatzen dute; horien artean, Donejakue bideari buruzkoa, munduko zinemaren historiari buruzkoa edo arte garaikidera eta musikara hurbiltzeko ikastaroak nabarmentzen dira. Azkenik, seigarren epigrafea herritarrei buruzkoa da, eta ikastaro hauek eskaintzen ditu: 'Errebeldeak eta arriskutsuak', Iruñerriko laborantza-egutegiak, lurraren ongarritzea eta hobekuntza edo baratze ekologikoa.

Laburbilduz, ikastaroen eta bisiten ia erdiak, 266tik 124, 18 urtetik gorako pertsonei zuzenduta daude;% 38,7k, hau da, 103k, publiko objektiboa gazteria dute (edo gazteak helduekin, Maker guneen kasuan bezala); eta 39 ikastaro,% 14,6, bereziki haurrentzat edo familientzat gomendatuta daude.


"Txapi"ren bertso berriak

Galder Bilbao “Txapi”k bertso sorta berria bidali die Algortako Amnistiaren Aldeko Mugimendukoei, Soto del Realeko espetxetik eta oihu@ agerkari elektronikoan argitaratu dute eurek: EPPKren borrokaldian egindako itxialdiaren kronika, Gure lehendakariak izenekoa, Urtzi Muruetarekin izandako bertso gutun harremana, "Ibarrespetxe" Espainiar parlamentuan, Aralarreko kide bati idatzitakoa eta Xabi Gojenola Haika-Segi auzian epaituari idatzitakoa.

Bertsook hemen dauzkazue, irakurtzeko…

Soto del Realen itxialdia. 5. txanda: otsailaren 13tik 22ra, 2005. urtea. EPPK borrokan ‘05

1

Urtarrilak hiruan da data

ekimen bat da jaioa

protesta eta borrokentzako

bertsoa ez da arerioa

boligrafoa eskutan hartuz

bizipenen jarioa

gertatutakoaren kronika

bertsotan diarioa

2

Isolamendu ta bakartzea

da ezarri digutena

gatazka honen izenburuak

politikoa du izena

eztabaidan guk parte hartzea

da ziurtatu behar dena

izugarrizko sintesia eginez

hori da aldarrikapena

3

“No vamos a salir de la celda

le digo a usted funcionario”

desde la mañana la tensión

se repetía a diario

“entiendalo políticamente,

yo no soy ningun sicario”

de grandes protestas y de luchas

nuestro pueblo es muy sabio.

4

Itxialdi bat txandaka eta

ziega itxita atoan

Valdemoro, Puerto, Almeria,

Fleury ta Brieva gogoan

hamar hamabost ta hogeitabi

kartzela urteak ahoan

zer izan daiteke hamar egun

hainbeste urteen alboan?

5

Nahiz ta hitz politekin atondu

sufrimendua ezin buka

talantedun dispertsatzaileeri

nahi nieke egoera truka

zazpirehun kide baino gehiago

oihuak beraz ehundaka

entzundako ahots bakarra zen

funtzionarioen zaunka

6

Ezagutzen dut kalean dagoen

uso muble ta bixigu

menpeko edo menperagaitza

askatasunean gatibu

beti norbaitek zirrikitua

erakutsi egin digu

gutunak bidaliz ta irakurriz

leihoa ireki egin zaigu

7

Olinpiadetako marka denak

txaboloan ditugu hautsi

berdin zitzaigun kanpo aldeko

elur euri edo eguzki

flexioak ta abdominalak

kirolaz gorputza busti

egiteko aukera izan dugu

pixkat kirola ta guzti

8

Egoera berriei nolabait

jarri behar zaie arreta

aurreikusiz eta moldatuz

danerako dago beta

gorputza nekatuta badago

erabili hamaika treta

lokuluxkadak ere izan dira

merezi genitun eta

9

Hogeitalau ordu txaboloan

eguna inoiz ez da motza

gainera kanpoko mendateetan

ta literan dago izotza

berotasunak dirudienez

aurkeztu du bere lotsa

ez dakit nola jasaten duten

otsoek horrelako hotza

10

Aspaldi ez dugula ezagutzen

bertsotan gai librerik

baina sortak ateratzen dira

bata bestean atzetik

kartzela hontan gu izan gara

hamar egun txapaturik

horren ondorioz hartzazue

hamar bertso askaturik

2005. urteko otsailan, itxialdian, Soto del Realen

p.d.

Bete beteta dago

indar erreserba

prestaturik be gaude

jasateko zerga

janariari buruz

izango da berba

oraindik falta zaigu

egin gose greba

Gure lehendakariak

Bertsolari Elkartera

banoa deitzera

Lazkanok erein duen

bidea aipatzera

presidente berria

Murua lanera

Gobernu baskongadon

hautatzear berbera

bada nahiko aldea

batetik bestera

Kideen arteko "bertso jokua": Urtzi Muruetari, Frantziar kartzeletan

Zure bertsoa irakurri dut

bueltan doana ez da txarra

patio arrotzetan hor gabiltza

erakusten gure garra

nik zuzenbide, zuk EGA atara

ordun izango da farra

bitartean futbol-sanbarekin

izanez pixkat makarra

benetan merezi dugu eta

joan ateratzen gabarra

Gutunetan barrena “bertso atala”: Aralarreko kide bati

1

Herri guzti bat borrokan dabil

nola liteke bestela?

askea eta burujabea

argi da izan nahi duela

lapikoa pil-pilean dago

Madril aldean epela

badirudi politika mailan

mugimendua dagoela.

2

Autodeterminazio hitzak

beldurrak sortu ditzazke

kartzela, ilegalizazioa

Apartheid-a bere truke

kontua ez da: bozkak lapurtu,

norberak sakela bete.

Esan eidazu zure eustetan

zer aportatu daiteke?

3

Atzean utzi egin genuen

gure askatasun kutuna

eguneroko ogia da ta

ideiak jaso du isuna

iragana ezagutzen dugu

gelditzen da lan txukuna

politika fikzioa eginez

nolakoa da etorkizuna?

Eskubide zibil eta politikoak ba al zeudek euskaldunontzat? “bertso jokua” Xabi Gojenola auzipeturatuari

1

Kontsultara sartzeko nengoen

kartzelan betikolez zai

gu pertsona izatea baino

dirudigu ur gabeko arrai

bazterrak astintzen ta bustintzen

beti borrokan gaude blai

zu ta biok gero joxerrakin

tertulitxoan eginez jai

dentistan elkartu egin ginen

eta bertsoekin Jarrai

2

Peceran burutu egin zenuten

audientzian guztiok zita

egunkaritan legitu dugu

sortu egin zen ika-mika

sasiagintari lagun asko

hortik agertu zen baita

esaera zaharrak batu egin leikez

aurkitu daitezke hamaika

Mikel Laboak zion bezala

jeiki adi mutil Haika

3

Kontextu politikoa dirudi

inoiz ez dagoela ateri

bizitza zail hontan tokia zaigu

izatea beti azeri

gezurra nagusi den mundu hontan

estalirik bainbat egi

horregaitik prest izan zak beti

belarriak ta bi begi

Algortako estiloa ikasi

ta zirikatzaile Segi

Galder, Soto del Realen, inoiz baino askeago! !


80 neurri onetsi ditu Nafarroako Gobernuak emakumeen aurkako indarkeriaren aurka

2021. urtea bitartean garatzeko ekintza plan bat da, eta 22,5 milioi euro bideratuko ditu foru gobernuak horretara

Planaren helburu estrategiko nagusiak honakoak izango dira: indarkeria matxistarik gabeko bizi eredu bat garatzea, tratu txarrak jasaten dituzten emakumeei eta haien seme-alabei arreta osoa ematea, arloan diharduten profesionalentzako trebakuntza bideratzea, eta genero indarkeriaren aurkako 2015/4 legearekin zerikusia duten eragileen arteko koordinazioa lantzea. Lege horrexetan jasotzen zen emakumeen aurkako indarkeriaren kontrako plan bat egiteko beharra, eta horri lotuta hitzartu dira testuan zehaztutako 80 neurriak. Atalkako planak egingo dira orain plan nagusi horretan oinarrituta.

Nafarroako Gobernuko informazio iturriek oroitarazi dute bi parte hartze prozesuren bidez ehundu dutela plana, eta alorreko hainbat eragileren hitza aintzakotzat hartu dutela bertan. Hain justu,198 ekarpen jaso zituen testuak eta onetsi dira %96. Eskari gehienak alorreko profesionalen trebakuntzarekin lotuta egon direla azaldu dute.


Lore eskaintza egin diote eguerdian Arkaitz Otazuaren hilotzari

Arkaitz Otazuaren lagunek lore eskaintza egin diote gaur eguerdian igandean Herrera mendatean izandako tiroketan hildako gazteari. Omenaldian Otazuaren senideek, lagunek eta ezker abertzaleko ordezkariek hartu dute parte.

Bestalde, gaur egingo dira Otazuaren aldeko hileta elizkizunak. Familiaren nahiagatik, hileta elizkizunak Nabarnizen egingo dira, arratsaldeko 19:00etatik aurrera. Bien bitartean, Bilboko Funeraria Bilbaina ehorztetxean egongo da Otazuaren gorpua, arratsaldeko 17:00ak arte.


Eneko Goiak lekuko gisara deklaratu beharko du ‘Bidegi auzian’

Donostiako jarduneko alkateak Azpeitiko 2. instrukzio auzitegian deklaratu beharko du, Bidegi auzian, lekuko gisa. Goiarekin batera Felix Urkola Lazkaoko jarduneko alkateak ere deklaratu beharko du. Berria egunkariak eman du albistea. Azpiegitura diputatua izan zen Goia.

Gipuzkoako Lurralde Auzitegiak onartu egin du herri akusazioaren helegite bat, Gipuzkoako Aldundiak Bilduren agintaldian jarritakoa. Pasa den otsailean Azpeitiko auzitegiak atzera bota zuen Goia eta Urkola auzitegira deitzeko eskaria. Lurralde Auzitegiak, ordea, aintzat hartu du. Luis Maria Apraiz Errepideetako zuzendari nagusi ohia eta IDOM ingeniaritza enpresako teknikari bat ere deklaratzera deitu dituzte. Markel Olano jarduneko ahaldun nagusia ere auzitegira deitzeko eskatu zuten, baina Lurralde Auzitegiak baztertu egin du.

Bidegi auzian AP-1eko obretan egin gabeko lanengatik ordaindu izana aztertzen ari da Lurralde Auzitegia. Horren harira, bi kereila aurkeztu ziren. Auzitegiak ebatzi du orain interesa baduela Goiari, Urkolari eta Apraizi deklarazioa hartzeak, “kereilaren aztergaiaren gainean eztabaidatu eta erabakitzeko bilera batean parte hartu zutelako”. Zehazki, 2011ko urtarrilaren 24an Gipuzkoako eta Arabako diputazioek osatutako Batzorde Mistoaren bilera batekin lotuta dago Goiaren zitazioa; berak egin zuen batzordeko buru.

Ebazpenean jaso dutenez, “Arabaten ekarpenaz eta batzordea desegin ondoren ordainketetan egin zitezkeen erreklamazioen ardura Bidegiren gain uzteaz” aritu ziren bilkura hartan. Eskoriatza eta Arlaban arteko zatian Arabako diputazioaren menpeko Arabat sozietate anonimoak egin beharreko ekarpena onartu zuten, Arabako lurretan baitago errepide horren zati bat.

Bide luzea egin du auziak. Instrukziorako epea luzatu egin behar izan zuten, esaterako, 2017an. Bidegiri buruzko ikerketa batzordea 2015ean osatu zuten Gipuzkoako Batzar Nagusietan, eta bertan adierazi zuen Kimetz Etxeberria peritu txostenaren egileak agiriak “maltzurkeriaz” faltsutu zituztela. Batzordean, Markel Olanok eta Eneko Goiak berretsi egin zuten autobidean ordaindutako lan guztiak eginak zeudela —garai hartan Gipuzkoako ahaldun nagusi ohi eta Bide Azpiegituretako diputatu ohiak ziren, hurrenez hurren—.


San Joanetako tonbolako

zenbaki saritua: 0669

San Joanetan Thailandiarako dirua lortzeko tonbola jarri zuten Tilosetan. Jakinarazi dute azken aukerarako zozketan honako zenbakia izan zela saritua: 0669. Boletoa duenak hilabeteko epea du 943 460026 zenbakira deitzeko eta Conchi Gamarrarengatik galdetzeko. Bestalde, tonbola jarri zutenek Hernaniko herritarrei eskerrak eman nahi dizkiete emandako harrera beroarengatik.


Azkoitiko farmazien guardiak gutxituko dituzte

Urtarrilaren 1etik aurrera, herriko farmazietan aldaketak izango dira guardiako zerbitzuetan. Astean zehar, astelehenetik ostiralera, 09:00etatik 20:00etara egongo da irekita guardia egokitzen zaion farmazia. Zapatuetan, goizez, herriko farmazia guztiak egongo dira zabalik 09:00etatik 13:00etara, ohiko moduan. Arratsaldetan, ordea, herriko farmazia guztiak itxita egongo dira, eta, beraz, Azpeitian edo inguruko herrietan guardian dagoen farmaziak eskainiko du zerbitzu hori. Igandetan, berriz, 11:00etatik 13:00etara, bi orduz bakarrik, zabalduko dute Azkoitian guardiako farmazia bat. Gainerako ordu guztietan, Azpeitiko guardiako farmazia egongo da irekita.

Bestalde, 2016an, Azpeitiko Garmendi auzuneko Jacome farmaziak eskaini du gaueko guardia zerbitzua, baina 2017ko urtarrilaren 1etik aurrera, Azpeitiko Beristain farmaziak (Sanjuandegiko Urbitarte auzuneko 3. zenbakian) emango du gaueko zerbitzu hori.

Guardiako farmazien eguneroko jarraipena, loturan.